title: Εκτελεστικός κανονισμός (ΕΕ) αριθ. 1243/2010 του Συμβουλίου, της 20ής Δεκεμβρίου 2010 , για την επιβολή οριστικού δασμού αντιντάμπινγκ στις εισαγωγές σανίδων σιδερώματος καταγωγής Λαϊκής Δημοκρατίας της Κίνας που κατασκευάζονται από την Since Hardware (Guangzhou) Co., Ltd.

text:
               22.12.2010

               EL

               Επίσημη Εφημερίδα της Ευρωπαϊκής Ένωσης

               L 338/22

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1243/2010 ΤΟΥ ΣΥΜΒΟΥΛΊΟΥ
   της 20ής Δεκεμβρίου 2010
   για την επιβολή οριστικού δασμού αντιντάμπινγκ στις εισαγωγές σανίδων σιδερώματος καταγωγής Λαϊκής Δημοκρατίας της Κίνας που κατασκευάζονται από την Since Hardware (Guangzhou) Co., Ltd.
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1225/2009 του Συμβουλίου της 30ής Νοεμβρίου 2009 σχετικά με την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1) («ο βασικός κανονισμός»), και ιδίως το άρθρο 9 παράγραφος 4,
   Έχοντας υπόψη την πρόταση που υπέβαλε η Ευρωπαϊκή Επιτροπή κατόπιν διαβουλεύσεων με τη συμβουλευτική επιτροπή,
   Εκτιμώντας τα εξής:
   Α.   ΔΙΑΔΙΚΑΣΙΑ

   1.   Ισχύοντα μέτρα

               (1)

               Ύστερα από την έρευνα αντιντάμπινγκ σχετικά με τις εισαγωγές σανίδων σιδερώματος καταγωγής Λαϊκής Δημοκρατίας της Κίνας («ΛΔΚ» ή «η ενδιαφερόμενη χώρα») και Ουκρανίας («η πρώτη έρευνα»), επιβλήθηκαν μέτρα αντιντάμπινγκ με τον κανονισμό (ΕΚ) αριθ. 452/2007 του Συμβουλίου της 23ης Απριλίου 2007 (2). Ο εν λόγω κανονισμός άρχισε να ισχύει στις 27 Απριλίου 2007.

               (2)

               Υπενθυμίζεται ότι ο συντελεστής του οριστικού δασμού αντιντάμπινγκ που επιβλήθηκε στις σανίδες σιδερώματος που κατασκευάζει ο κινέζος παραγωγός εξαγωγέας Since Hardware (Guangzhou) Co., Ltd. («Since Hardware») ήταν 0 % ενώ κυμάνθηκε μεταξύ 18,1 % και 38,1 % για άλλους κινέζους παραγωγούς εξαγωγείς. Ύστερα από μεταγενέστερη ενδιάμεση επανεξέταση αυτοί οι δασμοί αυξήθηκαν μέχρι 42,3 % σύμφωνα με τον εκτελεστικό κανονισμό (ΕΕ) αριθ. 270/2010 του Συμβουλίου, της 29ης Μαρτίου 2010, σχετικά με την τροποποίηση του κανονισμού (ΕΚ) αριθ. 452/2007 (3).

         2.   Έναρξη της τρέχουσας διαδικασίας

               (3)

               Στις 2 Οκτωβρίου 2009, η Επιτροπή ανήγγειλε, με ανακοίνωση που δημοσιεύθηκε στην Επίσημη Εφημερίδα της Ευρωπαϊκής Ένωσης
                   (4) («ανακοίνωση για την έναρξη διαδικασίας»), η έναρξη έρευνας αντιντάμπινγκ σύμφωνα με το άρθρο 5 του βασικού κανονισμού σχετικά με τις εισαγωγές σανίδων σιδερώματος καταγωγής ΛΔΚ, που περιορίζεται στην Since Hardware. Στην ανακοίνωση για την έναρξη διαδικασίας, η Επιτροπή ανήγγειλε επίσης την έναρξη επανεξέτασης σύμφωνα με το άρθρο 2 παράγραφος 3 του κανονισμού (ΕΚ) αριθ. 1515/2001 («αναθεώρηση σύμφωνα με τον κανονισμό (ΕΚ) αριθ. 1515/2001») προκειμένου να επιτρέψει κάθε απαραίτητη τροποποίηση του κανονισμού (ΕΚ) αριθ. 452/2007 λαμβάνοντας υπόψη την έκθεση του δευτεροβάθμιου δικαιοδοτικού οργάνου του ΠΟΕ με τίτλο «Μεξικό-Οριστικά Μέτρα αντιντάμπινγκ για το Βόειο Κρέας και το Ρύζι» (ΑΒ-2005-6) (5) («έκθεση του δευτεροβάθμιου δικαιοδοτικού οργάνου του ΠΟΕ»).

               (4)

               Η έρευνα αντιντάμπινγκ ξεκίνησε ύστερα από καταγγελία που υποβλήθηκε στις 20 Αυγούστου 2009 από τρεις ενωσιακούς παραγωγούς, τους Colombo New Scal S.p.A., Pirola S.p.A. και Vale Mill (Rochdale) Ltd. («οι καταγγέλλοντες»), που αντιπροσωπεύουν ένα σημαντικό ποσοστό της συνολικής ενωσιακής παραγωγής των σανίδων σιδερώματος.

               (5)

               Υπενθυμίζεται ότι ξεκίνησε νέα έρευνα αντιντάμπινγκ με βάση το άρθρο 5 του βασικού κανονισμού κατά της Since Hardware και όχι ενδιάμεση επανεξέταση σύμφωνα με το άρθρο 11 παράγραφος 3 του βασικού κανονισμού, λαμβάνοντας υπόψη την έκθεση του δευτεροβάθμιου δικαιοδοτικού οργάνου. Αυτή η έκθεση ορίζει στις παραγράφους 305 και 306 ότι ένας παραγωγός εξαγωγέας που δεν διαπιστώθηκε ότι ασκεί πρακτική ντάμπινγκ στην αρχική έρευνα πρέπει να εξαιρεθεί από το πεδίο του οριστικού μέτρου που επιβάλλεται ως αποτέλεσμα μιας τέτοιας έρευνας και δεν μπορεί να υποβληθεί σε διοικητική επανεξέταση ούτε σε επανεξέταση κατόπιν μεταβολής συνθηκών.

               (6)

               Η Since Hardware ισχυρίστηκε ότι η Επιτροπή δεν θα μπορούσε να αρχίσει νέα έρευνα αντιντάμπινγκ με βάση το άρθρο 5 του βασικού κανονισμού κατά μιας επιχείρησης γιατί μ’ αυτό τον τρόπο παραβιάζει τη γενική αρχή που διατυπώνεται στο άρθρο VI της ΓΣΔΕ και στη συμφωνία αντιντάμπινγκ του ΠΟΕ (ADA ΠΟΕ), καθώς και ότι στο βασικό κανονισμό οι διαδικασίες αντιντάμπινγκ στρέφονται κατά των εισαγωγών χωρών και όχι μεμονωμένων επιχειρήσεων. Ειδικότερα, η Since Hardware υποστήριξε ότι η Επιτροπή είχε παραβιάσει το άρθρο 9 παράγραφος 3 και το άρθρο 11 παράγραφος 6 του βασικού κανονισμού με την έναρξη έρευνας αντιντάμπινγκ με βάση το άρθρο 5 αντί για το άρθρο 11 παράγραφος 3 του βασικού κανονισμού. Η Since Hardware ισχυρίστηκε επίσης ότι, επειδή οι κανόνες του ΠΟΕ δεν έχουν άμεση επίδραση στην έννομη τάξη της Ένωσης, η Επιτροπή δεν θα μπορούσε να αποφασίσει να αγνοήσει τις παραπάνω διατάξεις του βασικού κανονισμού προκειμένου να εφαρμόσει αυτόματα απόφαση του ΠΟΕ, χωρίς προηγούμενη τροποποίηση του βασικού κανονισμού από το Συμβούλιο.

               (7)

               Σ’ αυτό το πλαίσιο, αναγνωρίζεται ότι οι διαδικασίες αντιντάμπινγκ στρέφονται κανονικά κατά των εισαγωγών από μια χώρα και από μεμονωμένες επιχειρήσεις. Ωστόσο, η παρούσα περίπτωση είναι η εξαίρεση του παραπάνω κανόνα δεδομένων των ειδικών συνθηκών. Η έκθεση του δευτεροβάθμιου δικαιοδοτικού οργάνου του ΠΟΕ προβλέπει στις παραγράφους 216 έως 218 ότι το άρθρο 5.8 της ADA ΠΟΕ απαιτεί να περατώσει η αρμόδια για την έρευνα αρχή την έρευνα για έναν εξαγωγέα για τον οποίο διαπιστώθηκε ότι το περιθώριό του δεν ξεπερνά τα ελάχιστα επίπεδα στην αρχική έρευνα και, στην παράγραφο 305 ότι πρέπει, συνεπώς, να εξαιρεθεί ο εξαγωγέας αυτός από τα οριστικά μέτρα αντιντάμπινγκ και ότι δεν είναι δυνατόν να υπόκειται σε διοικητικές επανεξετάσεις και επανεξετάσεις κατόπιν μεταβολής των συνθηκών. Είναι αλήθεια ότι η έλλειψη άμεσης επίδρασης των κανόνων του ΠΟΕ σημαίνει ότι η νομιμότητα των μέτρων που υιοθετούνται από τα όργανα και τους οργανισμούς της Ευρωπαϊκής Ένωσης («τα όργανα και οι οργανισμοί»), κανονικά, δεν είναι δυνατόν να επανεξεταστεί με βάση τις συμφωνίες του ΠΟΕ. Ωστόσο, αυτό δεν σημαίνει, στη συγκεκριμένη περίπτωση, ότι τα όργανα και οι οργανισμοί πρέπει να αγνοήσουν τους κανόνες του ΠΟΕ, και ειδικότερα την έκθεση του δευτεροβάθμιου δικαιοδοτικού οργάνου του ΠΟΕ. Ο κανονισμός (ΕΚ) αριθ. 1515/2001 εκδόθηκε συγκεκριμένα για να επιτρέψει στα όργανα και τους οργανισμούς της Ένωσης να προσαρμόσουν ένα μέτρο που λήφθηκε στο πλαίσιο του βασικού κανονισμού ώστε να είναι σύμφωνο με τις αποφάσεις που περιλήφθηκαν σε έκθεση που ενέκρινε το όργανο επίλυσης των διαφορών όπως αναφέρεται στην αιτιολογική σκέψη 4 του κανονισμού (ΕΕ) αριθ. 1515/2001 χωρίς προηγούμενη τροποποίηση του βασικού κανονισμού. Επομένως, ο κανονισμός (ΕΚ) αριθ. 1515/2001 επιτρέπει, συγκεκριμένα, στα όργανα και τους οργανισμούς να αποκλείσουν τυπικά τους εξαγωγείς που έχει διαπιστωθεί, κατά τη διάρκεια προηγούμενης αρχικής έρευνας, ότι δεν ασκούν πρακτική ντάμπινγκ, από το πεδίο εφαρμογής του κανονισμού που εκδόθηκε μετά την εν λόγω έρευνα. Για να γίνει αυτό, ξεκίνησε η επανεξέταση του κανονισμού (ΕΚ) αριθ. 452/2007 σύμφωνα νε τον κανονισμό (ΕΚ) αριθ. 1515/2001.

               (8)

               Επιπλέον, καμία από τις διατάξεις του βασικού κανονισμού δεν αποκλείει την έναρξη νέας έρευνας αντιντάμπινγκ με βάση το άρθρο 5 του βασικού κανονισμού κατά μιας επιχείρησης. Επίσης, οι διατάξεις της νομοθεσίας της Ένωσης πρέπει να ερμηνεύονται, στο μέτρο του δυνατού, υπό το φως του διεθνούς δικαίου, ειδικότερα όταν οι διατάξεις αυτές αποβλέπουν ακριβώς στο να θέσουν σε εφαρμογή διεθνή συμφωνία που συνάπτεται από την Ένωση. Δεδομένου ότι η συμφωνία αντιντάμπινγκ του ΠΟΕ, αφενός, επιτρέπει στα μέλη του ΠΟΕ να επιβάλουν δασμούς για να αντισταθμίσουν το ζημιογόνο ντάμπινγκ, αλλά, αφετέρου, σύμφωνα με την ερμηνεία του δευτεροβάθμιου δικαιοδοτικού οργάνου στην έκθεση του Δευτεροβάθμιου δικαιοδοτικού οργάνου του ΠΟΕ, δεν επιτρέπει επανεξετάσεις επιχειρήσεων που έχει διαπιστωθεί ότι δεν ασκούν ντάμπινγκ κατά τη διάρκεια αρχικής έρευνας, ο βασικός κανονισμός πρέπει, επομένως, να ερμηνευτεί έτσι ώστε να επιτρέπει στην Ένωση να ξεκινήσει έρευνα βάσει του άρθρου 5 του βασικού κανονισμού σε μια περίπτωση όπως η παρούσα.

               (9)

               Βάσει του εκτελεστικού κανονισμού (ΕΕ) αριθ. 1241/2010 της 20ής Δεκεμβρίου 2010 (6) η Since Hardware αποκλείστηκε από το πεδίο εφαρμογής του κανονισμού (ΕΚ) αριθ. 452/2007.

               (10)

               Επομένως, λαμβάνοντας υπόψη τις ειδικές περιστάσεις της περίπτωσης, η έναρξη έρευνας αντιντάμπινγκ με βάση το άρθρο 5 του βασικού κανονισμού κατά της Since Hardware είναι νόμιμη.

         3.   Ενδιαφερόμενα μέρη

               (11)

               Η Επιτροπή ενημέρωσε επίσημα την Since Hardware, τους εισαγωγείς και τους παραγωγούς της Ένωσης που ήταν γνωστό ότι ενδιαφέρονται, τους αντιπροσώπους της οικείας χώρας και τους παραγωγούς σε πιθανές ανάλογες χώρες για την έναρξη της διαδικασίας. Τα ενδιαφερόμενα μέρη είχαν τη ευκαιρία να εκθέσουν γραπτώς τις απόψεις τους και να ζητήσουν ακρόαση εντός της προθεσμίας που προβλεπόταν στην ανακοίνωση για την έναρξη της διαδικασίας.

               (12)

               Η Επιτροπή, για να δώσει τη δυνατότητα στην Since Hardware να υποβάλει αίτηση για αναγνώριση καθεστώτος οικονομίας της αγοράς (ΚΟΑ) ή για χορήγηση ατομικής μεταχείρισης (ΑΜ), εφόσον το επιθυμούσε, έστειλε σχετικά έντυπα στους παραγωγούς-εξαγωγείς. Η Επιτροπή έστειλε επίσης ερωτηματολόγιο στη Since Hardware. Ο παραγωγός εξαγωγέας υπέβαλε συμπληρωμένη αίτηση για ΚΟΑ/ΑΜ και απάντησε στο ερωτηματολόγιο.

               (13)

               Λόγω του μεγάλου αριθμού ενωσιακών παραγωγών, στην ανακοίνωση για την έναρξη της διαδικασίας προβλέφθηκε η τεχνική της δειγματοληψίας για τον καθορισμό της συνεισφοράς στη ζημία, σύμφωνα με το άρθρο 17 του βασικού κανονισμού. Πέντε ενωσιακοί παραγωγοί αναγγέλθηκαν και παρείχαν τις ζητούμενες πληροφορίες για τη δειγματοληψία εντός των προθεσμιών που καθορίστηκαν στην ανακοίνωση για την έναρξη διαδικασίας.

               (14)

               Από τους παραπάνω πέντε ενωσιακούς παραγωγούς, μόνο οι τρεις καταγγέλλοντες ανήκαν στον ενωσιακό κλάδο παραγωγής στην πρώτη έρευνα. Λαμβάνοντας υπόψη τις ιδιαιτερότητες αυτής της περίπτωσης, όπως ορίζονται στις αιτιολογικές σκέψεις 57 έως 60, αποφασίστηκε να σταλούν ερωτηματολόγια μόνο σ’ αυτούς τους τρεις ενωσιακούς παραγωγούς, ενώ οι άλλοι δύο ενωσιακοί παραγωγοί κλήθηκαν να υποβάλουν τυχόν πρόσθετα σχόλια που θα βοηθήσουν την Επιτροπή να εξακριβώσει αν οι εισαγωγές των προϊόντων που κατασκευάζονται από την Since Hardware προκάλεσαν ζημία στον ενωσιακό κλάδο παραγωγής. Και οι τρεις καταγγέλλοντες ενωσιακοί παραγωγοί απάντησαν στα ερωτηματολόγια. Οι άλλοι δύο ενωσιακοί παραγωγοί δεν υπέβαλαν περαιτέρω σχόλια για τη διαδικασία.

               (15)

               Η Επιτροπή έστειλε επίσης ερωτηματολόγια σε όλους τους γνωστούς παραγωγούς σε πιθανές ανάλογες χώρες και σε όλους τους εισαγωγείς που ήταν γνωστό ότι ενδιαφέρονται και δεν συνδέονται με την Since Hardware. Όσον αφορά τους μη συνδεδεμένους εισαγωγείς στην Ένωση, υπήρξαν αρχικά δύο επιχειρήσεις που συνεργάστηκαν στην έρευνα. Ωστόσο, ένας από τους δύο δεν ήταν στη θέση να συνεχίσει τη συνεργασία. Ο άλλος εισαγωγέας ήταν η ίδια επιχείρηση με έναν από τους μη καταγγέλλοντες ενωσιακούς παραγωγούς. Υπέβαλε απάντηση στο ερωτηματολόγιο των εισαγωγέων. Επιπλέον, μια εμπορική ένωση συνεργάστηκε επίσης στην έρευνα και υπέβαλε σχόλια.

               (16)

               Η Επιτροπή αναζήτησε και επαλήθευσε όλες τις πληροφορίες που έκρινε απαραίτητες για το ΚΟΑ και για τον προσδιορισμό της πρακτικής ντάμπινγκ, της συνεισφοράς στη ζημία και του συμφέροντος της Κοινότητας. Διεξάχθηκε επιτόπιος έλεγχος στις εγκαταστάσεις της Since Hardware στη Guangzhou στη ΛΔΚ και της Vale Mill (Rochdale) Ltd. στο ΗΒ.

               (17)

               Η Επιτροπή ενημέρωσε τα ενδιαφερόμενα μέρη ότι, δεδομένου του σύνθετου νομικού υπόβαθρου της τρέχουσας έρευνας (βλ. αιτιολογική σκέψη 3 και επόμενες παραπάνω), θεώρησε σκοπιμότερο να μην επιβάλει προσωρινά μέτρα σ’ αυτήν την περίπτωση αλλά να συνεχίσει την έρευνα. Καμία αντίρρηση δεν προβλήθηκε από κανένα μέρος.

               (18)

               Τα μέρη ενημερώθηκαν σχετικά με τα ουσιώδη πραγματικά περιστατικά και το σκεπτικό βάσει των οποίων πρόκειται να διατυπωθεί η σύσταση της επιβολής οριστικού δασμού αντιντάμπινγκ και είχαν την ευκαιρία να διατυπώσουν τις παρατηρήσεις τους. Οι παρατηρήσεις που υπέβαλαν τα μέρη ελήφθησαν υπόψη και, όπου κρίθηκε σκόπιμο, τροποποιήθηκαν ανάλογα τα συμπεράσματα,

         4.   Περίοδος της έρευνας

               (19)

               Η έρευνα για την πρακτική ντάμπινγκ και τις χαμηλότερες τιμές από τις τιμές της Ένωσης κάλυψε την περίοδο από την 1η Ιουλίου 2008 έως τις 30 Ιουνίου 2009 («περίοδος της έρευνας» ή «ΠΕ»). Η εξέταση των όγκων εισαγωγών των προϊόντων Since Hardware σχετικά με την αξιολόγηση της (συνεισφορά στη) ζημία κάλυψε την περίοδο από την 1η Ιανουαρίου 2006 μέχρι το τέλος της ΠΕ (η «εξεταζόμενη περίοδος»). Ωστόσο, λόγω των ιδιαιτεροτήτων αυτής της περίπτωσης - συγκεκριμένα ότι μια άλλη αρχική έρευνα σχετικά με το ίδιο προϊόν και την τρίτη χώρα πραγματοποιήθηκε πριν από μόλις λίγα χρόνια και επειδή οι δασμοί που προέκυψαν από την έρευνα αυτή εξακολουθούν να ισχύουν -, η ανάλυση της ζημίας θα περιλάβει και την περίοδο της προηγούμενης έρευνας («ΠΕ της πρώτης έρευνας»).

         Β.   ΥΠΟ ΕΞΕΤΑΣΗ ΠΡΟΪΟΝ ΚΑΙ ΟΜΟΕΙΔΕΣ ΠΡΟΪΟΝ

   1.   Το υπό εξέταση προϊόν

               (20)

               Το υπό εξέταση προϊόν είναι σανίδες σιδερώματος, με ή χωρίς βάση, με ή χωρίς διακόπτη αναρρόφησης ατμού ή/και θερμαινόμενη επιφάνεια σιδερώματος ή/και διακόπτη απελευθέρωσης ατμού, συμπεριλαμβανομένων των σανίδων σιδερώματος για τα μανίκια και των βασικών μερών, δηλαδή των ποδιών, της επιφάνειας σιδερώματος και της βάσης απόθεσης, καταγωγής ΛΔΚ και που κατασκευάζεται από την Since Hardware (Guangzhou) Co. Ltd., («το υπό εξέταση προϊόν»), και υπάγεται επί του παρόντος στους κωδικούς ΣΟ ex 3924 90 00, ex 4421 90 98, ex 7323 93 90, ex 7323 99 91, ex 7323 99 99, ex 8516 79 70 και ex 8516 90 00.

               (21)

               Η έρευνα έδειξε ότι υπάρχουν διαφορετικοί τύποι σανίδων σιδερώματος και ότι τα βασικά μέρη τους εξαρτώνται κυρίως από την κατασκευή και το μέγεθός τους, το δομικό υλικό και τα εξαρτήματά τους. Ωστόσο, όλοι οι διάφοροι τύποι έχουν τα ίδια βασικά φυσικά χαρακτηριστικά και χρήσεις.

               (22)

               Ο παραγωγός - εξαγωγέας υποστήριξε ότι τα βασικά μέρη των σανίδων σιδερώματος δεν πρέπει να καλύπτονται από την έρευνα επειδή οι σανίδες σιδερώματος και τα βασικά μέρη τους (δηλαδή τα πόδια, η επιφάνεια σιδερώματος και η βάση απόθεσης) δεν αποτελούν ένα ενιαίο προϊόν και, επομένως, δεν είναι δυνατόν να είναι μέρος του ίδιου υπό εξέταση προϊόντος σε μια έρευνα. Αυτό το επιχείρημα δεν επιβεβαιώθηκε από την έρευνα. Διαπιστώθηκε στην τρέχουσα έρευνα ότι τα βασικά μέρη των σανίδων σιδερώματος πρέπει να καλύπτονται από το πεδίο εφόσον τα πόδια, η επιφάνεια σιδερώματος και η βάση απόθεσης αποτελούν τα χαρακτηριστικά του τελικού προϊόντος και δεν μπορούν να έχουν μια άλλη τελική χρήση εκτός από να ενσωματωθούν στο τελικό προϊόν (δηλαδή στη σανίδα σιδερώματος) και, αυτά καθαυτά, δεν είναι ξεχωριστό προϊόν. Αυτό συμβαδίζει με διάφορες άλλες έρευνες στις οποίες τα τελικά προϊόντα και τα βασικά συστατικά τους εξετάστηκαν ως ένα ενιαίο προϊόν. Επομένως, όπως και στην πρώτη έρευνα, όλοι οι υπάρχοντες τύποι σανίδων σιδερώματος και τα βασικά μέρη τους θεωρούνται ως ένα προϊόν για τους σκοπούς αυτής της έρευνας.

         2.   Ομοειδές προϊόν

               (23)

               Δεν διαπιστώθηκε καμία διαφορά μεταξύ του υπό εξέταση προϊόντος και των σανίδων σιδερώματος και των βασικών μερών τους που κατασκευάστηκαν από τους καταγγέλλοντες και άλλους συνεργαζόμενους ενωσιακούς παραγωγούς και πωλήθηκαν στην ενωσιακή αγορά που τελικά χρησιμοποιήθηκε επίσης ως ανάλογη χώρα. Έχουν τα ίδια φυσικά χαρακτηριστικά, τις ίδιες χρήσεις και είναι ανταλλάξιμα μεταξύ τους.

               (24)

               Συνεπώς, οι σανίδες σιδερώματος και τα βασικά τους μέρη που κατασκευάζονται και που πωλούνται στην Ένωση και το υπό εξέταση προϊόν θεωρούνται ομοειδή προϊόντα κατά την έννοια του άρθρου 1 παράγραφος 4 του βασικού κανονισμού.

         Γ.   ΝΤΑΜΠΙΝΓΚ

   1.   Καθεστώς οικονομίας της αγοράς (ΚΟΑ)

               (25)

               Σύμφωνα με το άρθρο 2 παράγραφος 7 στοιχείο β) του βασικού κανονισμού, κατά τις έρευνες αντιντάμπινγκ που αφορούν εισαγωγές από τη ΛΔΚ, η κανονική αξία καθορίζεται σύμφωνα με το άρθρο 2 παράγραφοι 1 έως 6 του βασικού κανονισμού για τους παραγωγούς για τους οποίους διαπιστώνεται ότι πληρούν τα κριτήρια του άρθρου 2 παράγραφος 7 στοιχείο γ), δηλαδή όταν αποδεικνύεται ότι επικρατούν συνθήκες οικονομίας της αγοράς όσον αφορά την κατασκευή και την πώληση του ομοειδούς προϊόντος. Τα εν λόγω κριτήρια περιγράφονται συνοπτικά παρακάτω, αποκλειστικά για λόγους αναφοράς:

                           —

                           οι επιχειρηματικές αποφάσεις καθορίζονται σύμφωνα με τις παρεχόμενες από την αγορά ενδείξεις και χωρίς σημαντική κρατική παρέμβαση· το κόστος των σημαντικότερων εισροών αντικατοπτρίζει ουσιαστικά τις αξίες της αγοράς·

                           —

                           οι επιχειρήσεις τηρούν σαφή λογιστική καταγραφή, υποκείμενη σε ανεξάρτητο έλεγχο βάσει των διεθνών λογιστικών προτύπων («ΔΛΠ»), η οποία πρέπει να εφαρμόζεται για όλους τους σκοπούς·

                           —

                           δεν παρατηρούνται σημαντικές στρεβλώσεις οφειλόμενες στη μετάβαση από το παλαιότερο καθεστώς ελεγχόμενης οικονομίας·

                           —

                           οι νόμοι σχετικά με την πτώχευση και το ιδιοκτησιακό καθεστώς εγγυώνται σταθερότητα και ασφάλεια δικαίου·

                           —

                           ο καθορισμός των συναλλαγματικών ισοτιμιών γίνεται με τιμές αγοράς.

               (26)

               Ο αιτών ζήτησε καθεστώς οικονομίας αγοράς δυνάμει του άρθρου 2 παράγραφος 7 στοιχείο β) του βασικού κανονισμού και κλήθηκε να συμπληρώσει ένα έντυπο της αίτησης για την αναγνώριση ΚΟΑ.

               (27)

               Βάσει της έρευνας διαπιστώθηκε ότι η Since Hardware δεν ικανοποίησε το κριτήριο ΚΟΑ που αναφέρεται στο άρθρο 2 παράγραφος 7 στοιχείο γ) πρώτη περίπτωση (κριτήριο 1) του βασικού κανονισμού όσον αφορά το κόστος των σημαντικότερων εισροών. Επιπλέον, η έρευνα κατέληξε ότι η Since Hardware δεν ικανοποίησε το κριτήριο ΚΟΑ που αναφέρεται στη δεύτερη περίπτωση του άρθρου 2 παράγραφος 7 στοιχείο γ) (κριτήριο 2) του βασικού κανονισμού. Τα σημαντικότερα συμπεράσματα για το ΚΟΑ αναφέρονται παρακάτω.

               (28)

               Όσον αφορά το κριτήριο 1, δηλαδή ότι οι επιχειρηματικές αποφάσεις λαμβάνονται ως απάντηση στα σήματα της αγοράς, χωρίς σημαντική κρατική παρέμβαση και το κόστος απεικονίζει τις αξίες της αγοράς, σημειώνεται ότι η Since Hardware υποστήριξε ότι έχει αρχίσει να αγοράζει τις κύριες πρώτες ύλες της (προϊόντα χάλυβα) στην εγχώρια κινεζική αγορά, σε αντίθεση με την περίοδο της πρώτης έρευνας που η Since Hardware εισήγαγε αυτές τις πρώτες ύλες. Επομένως, εξετάστηκε αν η κινεζική εγχώρια αγορά για τις κύριες πρώτες ύλες θα μπορούσε να θεωρηθεί ότι απηχεί τις αξίες της αγοράς.

               (29)

               Διαπιστώθηκε ότι μετά την περίοδο έρευνας στην πρώτη έρευνα, δηλαδή μετά το 2005, επιβλήθηκαν από το κράτος περιορισμοί στην εξαγωγή διαφόρων προϊόντων χάλυβα, συμπεριλαμβανομένων των κύριων πρώτων υλών για την παραγωγή σανίδων σιδερώματος, δηλαδή χαλύβδινη πλάκα, χαλύβδινοι σωλήνες και χαλύβδινο σύρμα. Σημειώνεται ότι το κόστος αυτών των πρώτων υλών αντιπροσωπεύει σημαντικό μέρος του συνολικού κόστους πρώτων υλών. Η επιβολή φόρων εξαγωγής μείωσε το κίνητρο για εξαγωγή και μ’ αυτόν τον τρόπο αύξησε τους όγκους προϊόντος που είναι διαθέσιμοι στο εσωτερικό, πράγμα που οδηγεί στη συνέχεια σε χαμηλότερες τιμές. Ωστόσο, τον Ιούνιο του 2009 (στο τέλος της ΠΕ), η κινεζική πολιτική απέναντι στο χάλυβα φαίνεται ότι έχει αλλάξει πάλι: ο φόρος εξαγωγής έχει καταργηθεί και έχει εισαχθεί νέα μείωση του Φ.Π.Α στα προϊόντα χάλυβα που δημιουργεί ένα ευνοϊκότερο περιβάλλον για τις εξαγωγές. Η νέα πολιτική που δεν αποθαρρύνει πλέον τις εξαγωγές συμπίπτει με τη μείωση των τιμών χάλυβα σε άλλες παγκόσμιες αγορές και με την ευθυγράμμιση των κινεζικών εγχώριων τιμών με τις διεθνείς τιμές χάλυβα, πρόκειται δηλαδή για μια κατάσταση χωρίς κίνδυνο αυξημένων τιμών στην εγχώρια αγορά. Αυτές οι επαναλαμβανόμενες αλλαγές του φόρου εξαγωγών/ΦΠΑ για τα προϊόντα του χάλυβα μέσα στο χρόνο συντελέστηκαν προφανώς για να ρυθμίσουν την κινεζική εγχώρια αγορά χάλυβα και τις τιμές. Κατά συνέπεια, το κράτος συνέχισε να ασκεί μια σημαντική επιρροή στην εγχώρια αγορά χάλυβα και, επομένως, οι τιμές χάλυβα στην ΛΔΚ γι’ αυτές τις συγκεκριμένες πρώτες ύλες δεν ακολουθούν ελεύθερα τις τάσεις παγκόσμιας αγοράς.

               (30)

               Πράγματι, πολλές μελέτες και εκθέσεις καθώς επίσης και δημόσια διαθέσιμοι λογαριασμοί διάφορων παραγωγών χάλυβα (7) επιβεβαιώνουν ότι το κινεζικό κράτος υποστηρίζει ενεργά την ανάπτυξη του κλάδου του χάλυβα στην ΛΔΚ.

               (31)

               Κατά συνέπεια, οι εγχώριες τιμές χάλυβα στην ΛΔΚ ήταν, κατά το πρώτο ήμισυ της περιόδου έρευνας, πολύ χαμηλότερες από τις τιμές σε άλλες μεγάλες παγκόσμιες αγορές και, ειδικότερα, από τις τιμές χάλυβα στη Βόρεια Αμερική και τη Βόρεια Ευρώπη (8), και αυτές οι διαφορές τιμών δεν μπορούν να εξηγηθούν από κανένα ανταγωνιστικό πλεονέκτημα στην παραγωγή του χάλυβα. Κατά το δεύτερο ήμισυ της ΠΕ, οι παγκόσμιες τιμές του χάλυβα μειώθηκαν σημαντικά στην Ευρώπη και στη Βόρεια Αμερική ενώ οι κινεζικές εγχώριες τιμές μειώθηκαν σε πολύ μικρότερο βαθμό. Ως εκ τούτου, οι διαφορές των τιμών μεταξύ των κινεζικών και των διεθνών τιμών του χάλυβα στην πράξη εξαφανίστηκαν μέχρι το τέλος της ΠΕ. Ωστόσο, τα μέτρα που έλαβε η κινεζική κυβέρνηση για τη ρύθμιση της κινεζικής αγοράς χάλυβα οδήγησαν ουσιαστικά σε μια κατάσταση κατά την οποία οι τιμές των πρώτων υλών εξακολουθούν να είναι το αποτέλεσμα κρατικής παρέμβασης με άμεση επίδραση στις αποφάσεις της επιχείρησης για την απόκτηση πρώτων υλών.

               (32)

               Δεδομένου ότι η εταιρεία Since Hardware αγόρασε τις πρώτες ύλες της κατά τη διάρκεια της εν λόγω ΠΕ στην κινεζική εγχώρια αγορά, επωφελήθηκε από αυτές τις τεχνητά χαμηλές και στρεβλωμένες τιμές του χάλυβα κατά τη διάρκεια της ΠΕ.

               (33)

               Έτσι προέκυψε το συμπέρασμα ότι σημαντικά στοιχεία παραγωγής της Since Hardware δεν απεικονίζουν ουσιαστικά τις τιμές της αγοράς. Βάσει των ανωτέρω, εξάχθηκε το συμπέρασμα ότι η Since Hardware δεν απέδειξε ότι πληροί το σύνολο των κριτηρίων που ορίζονται στο άρθρο 2 παράγραφος 7 στοιχείο γ) του βασικού κανονισμού και, ως εκ τούτου, δεν είναι δυνατό να της αναγνωριστεί ΚΟΑ.

               (34)

               Επιπλέον, η επιχείρηση δεν θα μπορούσε να καταδείξει ότι διαθέτει ξεκάθαρη δέσμη βασικών λογιστικών στοιχείων που ελέγχονται ανεξάρτητα σύμφωνα με τα διεθνή πρότυπα λογιστικής («IAS») και εφαρμόζονται για κάθε σκοπό, δεδομένου ότι οι λογαριασμοί, και ειδικότερα η κύρια έκθεση επαλήθευσης, αποσιώπησαν μια σημαντική συναλλαγή που επήλθε κατά τη διάρκεια της ΠΕ. Επιπλέον, οι ελεγκτές δεν σχολίασαν αυτή τη σημαντική συναλλαγή. Εξάλλου, διαπιστώθηκε πράξη που αφορούσε ένα σημαντικό ποσό χωρίς να τηρηθεί η αρχή της πιστής απεικόνισης των λογαριασμών βάσει των IAS. Ο ελεγκτής δεν σχολίασε ούτε αυτό. Επομένως, συνάχθηκε το συμπέρασμα ότι η επιχείρηση απέτυχε επίσης να καταδείξει ότι πληροί το κριτήριο 2 που ορίζεται στο άρθρο 2 παράγραφος 7 στοιχείο γ) του βασικού κανονισμού.

               (35)

               Η Since Hardware, οι αρχές της ενδιαφερομένης χώρας και ο ενωσιακός κλάδος παραγωγής είχαν τη δυνατότητα να σχολιάσουν τα προαναφερθέντα συμπεράσματα. Η Since Hardware και η Ευρωπαϊκή Ένωση υπέβαλαν παρατηρήσεις.

               (36)

               Η Since Hardware προέβαλε τρία κύρια επιχειρήματα όσον αφορά τα πορίσματα σχετικά με το ΚΟΑ. Αρχικά, δήλωσε ότι η απόφαση για ΚΟΑ λήφθηκε αφού η Επιτροπή είχε ζητήσει και είχε λάβει τα στοιχεία σχετικά με τις εγχώριες πωλήσεις και δαπάνες της επιχείρησης οι οποίες, σύμφωνα με τους ισχυρισμούς, αντιβαίνουν στο δεύτερο εδάφιο του άρθρου 2 παράγραφος 7 στοιχείο γ) του βασικού κανονισμού. Δεύτερον, αν και η Since Hardware δεν διαφώνησε με την εξέλιξη των τιμών χάλυβα αυτών καθαυτών, υποστήριξε ότι οι κινεζικές τιμές των πρώτων υλών εξακολουθούν να είναι σύμφωνες με τις τιμές σε άλλες χώρες και ότι η τιμή που κατέβαλε η Since Hardware στην κινεζική αγορά ήταν μεγαλύτερη από τις τιμές διάφορων αγορών χάλυβα στις χώρες με οικονομία της αγοράς σε παγκόσμιο επίπεδο. Σ’ αυτό το πλαίσιο, η επιχείρηση αμφισβήτησε επίσης την καταλληλότητα των τιμών χάλυβα των βορειοευρωπαϊκών και βορειοαμερικανικών αγορών ως προς τις οποίες έγινε σύγκριση. Η Since Hardware δήλωσε ότι οι τιμές άλλων διεθνών αγορών όπως οι τουρκικές ή ουκρανικές τιμές εξαγωγής θα ήταν επίσης διαθέσιμες, και ότι αυτές ήταν χαμηλότερες από τις εγχώριες τιμές στη ΛΔΚ. Τρίτον, η Since Hardware υποστήριξε ότι δεν θα μπορούσε να μην χορηγηθεί ΑΜ σε μια επιχείρηση που δραστηριοποιείται σε έναν κλάδο (σανίδες σιδερώματος) για λόγους που αφορούν αποκλειστικά έναν άλλο κλάδο (χάλυβας) και ότι η Επιτροπή δεν θα μπορούσε να αντισταθμίσει τις επιχορηγήσεις στην αγορά άναντα, απορρίπτοντας την αίτηση για χορήγηση ΚΟΑ στην αγορά κάταντα. Επιπλέον, η Since Hardware υποστήριξε ότι είναι παράλογη η απαίτηση να φέρει μια μικρή εταιρεία κατασκευής σανίδων σιδερώματος το βάρος της απόδειξης ότι ο κινεζικός κλάδος παραγωγής χάλυβα δεν επιδοτείται.

               (37)

               Σχετικά με το πρώτο επιχείρημα της Since Hardware, σημειώνεται ότι σύμφωνα με το άρθρο 2 παράγραφος 7 στοιχείο γ) του βασικού κανονισμού, θα καθοριστεί αν η Since Hardware πληροί τα πέντε σχετικά κριτήρια και αυτό θα παραμείνει σε ισχύ σε όλη τη διάρκεια της έρευνας. Δεδομένου ότι η τρέχουσα έρευνα περιορίζεται σε έναν παραγωγό - εξαγωγέα, η Επιτροπή επαλήθευσε την αίτηση για ΚΟΑ και την απάντηση στο ερωτηματολόγιο για το αντιντάμπινγκ συγχρόνως, στο πλαίσιο της ίδιας επιτόπιας έρευνας. Η αίτηση για ΚΟΑ εξετάστηκε ξεχωριστά και ανεξάρτητα από τα αποτελέσματα που θα μπορούσε να έχει στον υπολογισμό του περιθωρίου ντάμπινγκ. Στην πραγματικότητα, οι λεπτομερείς υπολογισμοί της πρακτικής ντάμπινγκ για την Since Hardware δεν θα μπορούσαν να γίνουν πριν από την αναγνώριση ΚΟΑ, ελλείψει στοιχείων από μια κατάλληλη χώρα οικονομίας της αγοράς. Συνεπώς, δεν υπήρξε παράβαση του άρθρου 2 παράγραφος 7 στοιχείο γ) του βασικού κανονισμού.

               (38)

               Σχετικά με τη δεύτερη αίτηση της Since Hardware, η έρευνα αποκάλυψε ότι, αν και η διαφορά τιμών μειώθηκε στο δεύτερο ήμισυ της ΠΕ και εξαλείφτηκε ουσιαστικά στο τέλος της ΠΕ, υποστηρίζεται ότι αυτή η ευθυγράμμιση των κινεζικών τιμών στις διεθνείς τιμές αγοράς ήταν επίσης αποτέλεσμα κρατικής παρέμβασης. Πράγματι, το 2009, όταν έπεσαν κατακόρυφα οι τιμές στις διεθνείς αγορές χάλυβα λόγω της χρηματοοικονομικής κρίσης, το κράτος κατάργησε τους φόρους εξαγωγής που είχε επιβάλει προηγουμένως, και μ’ αυτόν τον τρόπο επέτρεψε μια ευθυγράμμιση των εγχώριων τιμών με τις διεθνείς τιμές χωρίς τον κίνδυνο να αυξηθούν σημαντικά οι τιμές αυτών των ουσιαστικών πρώτων υλών στην εγχώρια αγορά. Αυτό δείχνει ότι η αγορά για τις πρώτες ύλες που είναι απαραίτητες για την παραγωγή του υπό εξέταση προϊόντος συνέχισε να αποτελεί αντικείμενο κρατικής παρέμβασης και στο δεύτερο μισό της ΠΕ.

               (39)

               Σημειώνεται ότι οι πρόσθετες πληροφορίες για τις τιμές που υποβλήθηκαν από την Since Hardware υποστήριζαν τη διαπίστωση ότι οι κύριες πρώτες ύλες για την παραγωγή σανίδων σιδερώματος το πρώτο μισό της ΠΕ ήταν κατά μέσο όρο σημαντικά φθηνότερες στην κινεζική εγχώρια αγορά απ’ ό,τι σε άλλες μεγάλες παγκόσμιες αγορές. Πραγματοποιήθηκε σύγκριση μεταξύ των κινεζικών εγχώριων τιμών χάλυβα και των εγχώριων τιμών σε άλλες αγορές που είναι συγκρίσιμες με την κινεζική αγορά σε επίπεδο όγκου (ΕΕ, ΗΠΑ και Καναδάς), δεδομένου ότι έχουν υψηλή κατανάλωση χάλυβα και διαθέτουν διάφορους δραστήριους παραγωγούς. Άλλες αγορές που πρότεινε η Since Hardware όπως η Τουρκία και η Ουκρανία (εγχώριες και εξαγωγικές αγορές) δεν βρέθηκαν να είναι αντιπροσωπευτικές όσον αφορά το μέγεθος και/ή τον αριθμό των παραγωγών αυτών των συγκεκριμένων πρώτων υλών, και, επομένως, δεν είναι συγκρίσιμες με την κινεζική εγχώρια αγορά.

               (40)

               Επίσης, υπενθυμίζεται ότι ο βασικός κανονισμός αναθέτει το βάρος της απόδειξης στην επιχείρηση που αιτείται ΚΟΑ για να καταδείξει ότι εκπληρώνει τα σχετικά κριτήρια. Δεδομένου ότι η Επιτροπή καθιέρωσε ορισμένα στοιχεία που δείχνουν το κόστος σημαντικών εισροών που δεν απεικονίζουν τις αξίες της αγοράς, συνεπώς, καλείται η επιχείρηση να βρει τα στοιχεία που θα το αντέκρουαν.

               (41)

               Επιπλέον, ο βασικός κανονισμός στο άρθρο 2 παράγραφος 7 στοιχείο γ) προβλέπει ρητά τη δυνατότητα να εξεταστεί αν οι αποφάσεις των εταιρειών σχετικά με τις εισροές, μεταξύ άλλων, λαμβάνονται ως απάντηση στα σήματα αγοράς που απεικονίζουν την προσφορά και τη ζήτηση και χωρίς σημαντική κρατική παρέμβαση και αν οι δαπάνες σημαντικών εισροών απεικονίζουν ουσιαστικά τις αξίες της αγοράς. Συνεπώς, αν μια επιχείρηση δεν πληροί αυτές τις προϋποθέσεις, όπως περιγράφεται παραπάνω, μπορεί να απορριφθεί η αίτηση ΚΟΑ. Επίσης, σημειώνεται ότι η Since Hardware συνήθιζε να εισάγει τις πρώτες ύλες κατά τη διάρκεια της πρώτης έρευνας αλλά στράφηκε σε κινέζους προμηθευτές στη συνέχεια λόγω των χαμηλότερων τιμών στην κινεζική αγορά.

               (42)

               Όσον αφορά τα λογιστικά ζητήματα που προέκυψαν, η Since Hardware υποστήριξε ότι δεν αφορούν τους λογαριασμούς της Since Hardware και, εν πάση περιπτώσει, δεν σημαίνει ότι η επιχείρηση δεν συμμορφώθηκε πλήρως με τα διεθνή πρότυπα λογιστικής. Η Since Hardware υποστήριξε επίσης ότι το λάθος λογιστικής που εντοπίστηκε ήταν ασήμαντο.

               (43)

               Το γεγονός ότι οι κινεζικές επιχειρήσεις μπορεί να μην υποχρεώνονται. βάσει της νομοθεσίας της χώρας τους. να συμμορφώνονται με ορισμένα λογιστικά πρότυπα δεν επηρεάζει το αν οι λογαριασμοί τους μπορούν να αξιολογηθούν λαμβάνοντας υπόψη τα πρότυπα αυτά προκειμένου να αναγνωριστεί το ΚΟΑ. Η ορθή παρουσίαση των δημοσιονομικών καταστάσεων αποτελεί βασικό ΔΛΠ και εναπόκειται στην επιχείρηση να δείξει ότι τυχόν μη τήρηση των προτύπων αυτών δεν αποτελεί παράβαση του δεύτερου κριτηρίου του άρθρου 2 παράγραφος 7 στοιχείο γ) του βασικού κανονισμού. Αυτό δεν έγινε ούτε για την εν λόγω συναλλαγή ούτε για το σφάλμα λογιστικής. Σε κάθε περίπτωση, το σφάλμα αυτό δεν μπορεί να θεωρηθεί ασήμαντο δεδομένου ότι αντιπροσωπεύει ένα αρκετά μεγάλο ποσοστό των συνολικών εξαγωγών στην Ένωση κατά την περίοδο έρευνας.

               (44)

               Συμπερασματικά, κανένα από τα επιχειρήματα που προέβαλε η Since Hardware δεν ήταν πειστικό ώστε να οδηγήσει σε διαφορετική αξιολόγηση των πορισμάτων. Τα παραπάνω επιβεβαιώνουν τα πορίσματα και το συμπέρασμα ότι δεν πρέπει να χορηγηθεί ΚΟΑ στην Since Hardware. Επομένως, συνάγεται οριστικά το συμπέρασμα ότι δεν πρέπει να χορηγηθεί ΚΟΑ στην Since Hardware.

         2.   Ατομική μεταχείριση (ΑΜ)

               (45)

               Σύμφωνα με το άρθρο 2 παράγραφος 7 του βασικού κανονισμού, ορίζεται ενδεχομένως δασμός εθνικής κλίμακας για τις χώρες στις οποίες εφαρμόζεται το εν λόγω άρθρο, εκτός από τις περιπτώσεις στις οποίες οι εταιρείες είναι σε θέση να αποδείξουν ότι πληρούν όλα τα κριτήρια του άρθρου 9 παράγραφος 5 του βασικού κανονισμού για ατομική μεταχείριση (ΑΜ). Εν συντομία, και για λόγους ευκολότερης αναφοράς και μόνον, τα εν λόγω κριτήρια παρατίθενται παρακάτω:

                           —

                           σε περίπτωση εταιρειών που ελέγχονται εξ ολοκλήρου ή εν μέρει από αλλοδαπούς ή από κοινές επιχειρήσεις, οι εξαγωγείς είναι ελεύθεροι να επαναπατρίζουν κεφάλαια και κέρδη·

                           —

                           οι τιμές εξαγωγής και οι ποσότητες των εξαγόμενων προϊόντων, καθώς και οι όροι και προϋποθέσεις πώλησης καθορίζονται ελεύθερα·

                           —

                           η πλειονότητα των μετοχών ανήκει σε ιδιώτες· οι δημόσιοι υπάλληλοι που συμμετέχουν στο διοικητικό συμβούλιο ή κατέχουν διευθυντικές θέσεις πρέπει είτε να αποτελούν μειονότητα είτε να καταδειχθεί ότι η εταιρεία είναι επαρκώς ανεξάρτητη από κρατική παρέμβαση·

                           —

                           οι πράξεις μετατροπής συναλλάγματος πραγματοποιούνται σε τιμές της αγοράς και

                           —

                           η κρατική παρέμβαση δεν πρέπει να επιτρέπει την καταστρατήγηση των μέτρων σε περίπτωση που υπολογισθούν διαφορετικοί δασμολογικοί συντελεστές για τους μεμονωμένους εξαγωγείς.

               (46)

               Η Since Hardware ζήτησε ΑΜ εναλλακτικά, εκτός από το ΚΟΑ, εφόσον δεν της χορηγηθεί ΚΟΑ.

               (47)

               Η έρευνα έδειξε ότι η Since Hardware ικανοποιούσε όλα τα παραπάνω κριτήρια και συνάγεται το συμπέρασμα ότι πρέπει να χορηγηθεί ΑΜ στην Since Hardware.

         3.   Κανονική αξία

               (48)

               Σύμφωνα με το άρθρο 2 παράγραφος 7 του βασικού κανονισμού, σε περίπτωση εισαγωγών από χώρες χωρίς οικονομία της αγοράς και επειδή δεν ήταν δυνατό να αναγνωριστεί καθεστώς οικονομίας αγοράς (ΚΟΑ) για χώρες που προσδιορίζονται στο άρθρο 2 παράγραφος 7 στοιχείο β) του βασικού κανονισμού, η κανονική αξία πρέπει να καθορίζεται με βάση την τιμή ή την κατασκευασμένη αξία σε μια τρίτη χώρα με οικονομία αγοράς (ανάλογη χώρα).

               (49)

               Στην ανακοίνωση για την έναρξη διαδικασίας, η Επιτροπή είχε εκφράσει την πρόθεσή της να χρησιμοποιήσει τις Ηνωμένες Πολιτείες της Αμερικής («ΗΠΑ») ως ανάλογη χώρα για τον καθορισμό της κανονικής αξίας όσον αφορά τη Λαϊκή Δημοκρατία της Κίνας, αλλά κανένας παραγωγός από τις ΗΠΑ δεν συνεργάστηκε στην έρευνα. Επομένως, προσέγγισε και τις τουρκικές και ουκρανικές επιχειρήσεις, αλλά δεν υπήρξε καμία συνεργασία ούτε από αυτές.

               (50)

               Εφόσον κανένας παραγωγός από τρίτη χώρα δεν συνεργάστηκε, προσέγγισε επίσης τους παραγωγούς της Ένωσης βάσει του άρθρου 2 παράγραφος 7 στοιχείο α) του βασικού κανονισμού και ένας από αυτούς συνεργάστηκε.

               (51)

               Η Since Hardware δεν υπέβαλε κανένα σχόλιο για τη χρησιμοποίηση των πληροφοριών που λήφθηκαν από τον ενωσιακό κλάδο παραγωγής για τον προσδιορισμό της κανονικής αξίας. Κατά συνέπεια, η κανονική αξία καθορίστηκε σύμφωνα με το άρθρο 2 παράγραφος 7 στοιχείο α) του βασικού κανονισμού βάσει των επαληθευμένων πληροφοριών που έλαβαν από το συνεργαζόμενο ενωσιακό παραγωγό.

               (52)

               Οι εγχώριες πωλήσεις του ενωσιακού παραγωγού του ομοειδούς προϊόντος διαπιστώθηκε ότι είναι αντιπροσωπευτικές όσον αφορά τον όγκο όταν συγκρίνεται με το εν λόγω προϊόν που εξήχθη στην Ένωση από την Since Hardware.

               (53)

               Σύμφωνα με το άρθρο 2 παράγραφος 7 στοιχείο α) του βασικού κανονισμού, η κανονική αξία για την Since Hardware καθορίστηκε βάσει των επαληθευμένων πληροφοριών που ελήφθησαν από τον μοναδικό συνεργαζόμενο ενωσιακό παραγωγό, δηλαδή βάσει των πράγματι καταβληθεισών ή καταβλητέων τιμών στην αγορά της Ένωσης για συγκρίσιμους τύπους προϊόντων, όπου αυτές διαπιστώθηκε ότι εφαρμόζονται στη συνήθη εμπορική διαδικασία, ή βάσει κατασκευασμένων τιμών, στις περιπτώσεις κατά τις οποίες δεν διαπιστώθηκε καμία εγχώρια πώληση συγκρίσιμων τύπων προϊόντων κατά τη συνήθη εμπορική διαδικασία, δηλ. βάσει του κόστους της κατασκευής σανίδων σιδερώματος που κατασκευάστηκαν από τον ενωσιακό παραγωγό συν ένα λογικό ποσό για κόστος διάθεσης προς πώληση, γενικά και διοικητικά έξοδα και το περιθώριο κέρδους. Το χρησιμοποιούμενο περιθώριο κέρδους συμφωνεί μ’ αυτό που χρησιμοποιήθηκε στην πρώτη έρευνα.

         4.   Τιμή εξαγωγής

               (54)

               Σε όλες τις περιπτώσεις το υπό εξέταση προϊόν πωλήθηκε για εξαγωγή σε ανεξάρτητους πελάτες στην Ένωση και, επομένως, η τιμή εξαγωγής προσδιορίστηκε σύμφωνα με το άρθρο 2 παράγραφος 8 του βασικού κανονισμού, δηλαδή βάσει των όντως καταβληθεισών ή καταβλητέων για το προϊόν τιμών, όταν αυτό πωλείται προς εξαγωγή στην Ένωση.

         5.   Σύγκριση

               (55)

               Η κανονική αξία και η τιμή εξαγωγής συγκρίθηκαν σε επίπεδο τιμών εκ του εργοστασίου. Για να εξασφαλιστεί ορθή σύγκριση μεταξύ της κανονικής αξίας και της τιμής εξαγωγής, λήφθηκαν υπόψη, σύμφωνα με το άρθρο 2 παράγραφος 10 του βασικού κανονισμού, οι διαφορετικοί παράγοντες οι οποίοι, κατά τους ισχυρισμούς και όπως αποδείχθηκε, επηρέασαν τις τιμές και τη συγκρισιμότητα των τιμών. Με βάση τα στοιχεία αυτά, χορηγήθηκαν επιδόματα για τα έξοδα μεταφοράς, ασφάλισης, χειρισμού φορτίων, πίστωσης και για έμμεσους φόρους, όπου χρειαζόταν και ήταν δικαιολογημένες.

         6.   Περιθώριο ντάμπινγκ

               (56)

               Όπως προβλέπεται στο άρθρο 2 παράγραφος 11 του βασικού κανονισμού, η μέση σταθμισμένη κανονική αξία ανά τύπο συγκρίθηκε με τη μέση σταθμισμένη τιμή εξαγωγής του αντίστοιχου τύπου του υπό εξέταση προϊόντος. Με τη σύγκριση αυτή αποδείχθηκε η ύπαρξη πρακτικής ντάμπινγκ.

               (57)

               Το περιθώριο ντάμπινγκ της Since Hardware, εκφραζόμενο ως ποσοστό της καθαρής τιμής, ελεύθερο στα σύνορα της Ένωσης, πριν από την καταβολή δασμού, διαπιστώθηκε ότι είναι 51,7 %.

         Δ.   ΖΗΜΙΑ

   1.   Γενικά

   1.1.   Ιδιαιτερότητες της έρευνας

               (58)

               Η εξέταση υλικής ζημίας που υπέστη ο ενωσιακός κλάδος βασίζεται κανονικά σε όλες τις εισαγωγές που αποτελούν αντικείμενο ντάμπινγκ καταγωγής μιας ή περισσότερων εξαγωγικών χωρών, σύμφωνα με το άρθρο 3 παράγραφος 2 του βασικού κανονισμού.

               (59)

               Ωστόσο, σ’ αυτήν την περίπτωση, είχε ήδη διενεργηθεί πλήρης ανάλυση της ζημίας για όλες τις εισαγωγές σανίδων σιδερώματος καταγωγής, μεταξύ άλλων, ΛΔΚ στο πλαίσιο της πρώτης έρευνας. Πράγματι, στην έρευνα αυτή η Επιτροπή διαπίστωσε ότι οι εισαγωγές που αποτελούν αντικείμενο ντάμπινγκ των σανίδων σιδερώματος καταγωγής, μεταξύ άλλων, ΛΔΚ είχαν προκαλέσει υλική ζημία στον ενωσιακό κλάδο παραγωγής. Τα συμπεράσματα αυτά, που έγιναν σύμφωνα με τις διατάξεις του άρθρου 3 του βασικού κανονισμού, βασίστηκαν σε μια εκτίμηση των αποτελεσμάτων όλων των εισαγωγών καταγωγής ΛΔΚ και Ουκρανίας, αποκλείοντας μόνο τις εισαγωγές σανίδων σιδερώματος που κατασκευάστηκαν από την Since Hardware και βρέθηκαν να πωλούνται σε τιμές χωρίς ντάμπινγκ.

               (60)

               Κατά συνέπεια, κατά τη διάρκεια της ΠΕ, οι δασμοί αντιντάμπινγκ εφαρμόζονταν σε όλες τις εισαγωγές από τις χώρες αυτές (μόνον η Since Hardware υπέκειτο σε μηδενικό δασμό). Δεδομένου ότι ο ενωσιακός κλάδος παραγωγής ήταν ήδη προστατευμένος από τα επιβλαβή αποτελέσματα αυτών των εισαγωγών κατά τη διάρκεια της ΠΕ, ήταν αδύνατο να διενεργηθεί κανονική πλήρης ανάλυση της ζημίας. Επομένως, αναπτύχθηκε συγκεκριμένη προσέγγιση, προσαρμοσμένη στις ιδιομορφίες αυτής της έρευνας, στην οποία τα όργανα και οι οργανισμοί επικεντρώθηκαν σε συγκεκριμένους δείκτες ζημίας. Οι πληροφορίες που ζήτησε ο ενωσιακός κλάδος παραγωγής επικεντρώθηκαν στον αν η Since Hardware πωλούσε σε χαμηλότερες τιμές από τις ενωσιακές και ποια ήταν η αποδοτικότητα αυτών των τιμών. Επιπλέον, ο ενωσιακός κλάδος παραγωγής κλήθηκε να προσκομίσει κάθε άλλη πληροφορία η οποία, κατά την άποψή του, δείχνει ότι οι εξαγωγές της Since Hardware στην Ένωση του προκάλεσαν ζημία.

               (61)

               Σ’ αυτό το πλαίσιο, η Επιτροπή εξέτασε i) την εξέλιξη των εισαγωγών που αποτελούν αντικείμενο ντάμπινγκ των σανίδων σιδερώματος που κατασκεύασε η Since Hardware· ii) αν οι εισαγωγές αυτές έγιναν σε τιμές χαμηλότερες από τις τιμές πώλησης του ενωσιακού κλάδου και ποια ήταν η αποδοτικότητα των τιμών του ενωσιακού κλάδου· και iii) τυχόν πληροφορίες που προσκόμισε ο ενωσιακός κλάδος παραγωγής που δείχνουν ότι οι εξαγωγές της Since Hardware στην Ένωση του είχαν προκαλέσει ζημία, π.χ. σχετικά με πελάτες και παραγγελίες που έχασε ο ενωσιακός κλάδος και κέρδισε η Since Hardware και με την αποδοτικότητα των πωλήσεων της Ένωσης κατά τη διάρκεια της ΠΕ.

         1.2.   Ορισμός του ενωσιακού κλάδου παραγωγής

               (62)

               Την καταγγελία υπέβαλαν τρεις ενωσιακοί παραγωγοί που εκπροσωπούν ένα σημαντικό ποσοστό της συνολικής γνωστής ενωσιακής παραγωγής σανίδων σιδερώματος, δηλαδή, σ’ αυτήν την περίπτωση, 40 % κατά προσέγγιση της εκτιμώμενης ενωσιακής παραγωγής. Κανένας από τους άλλους ενωσιακούς παραγωγούς δεν ήταν αντίθετος στην έναρξη της διαδικασίας.

               (63)

               Όπως αναφέρεται στην αιτιολογική σκέψη 14, από τους πέντε παραγωγούς που απάντησαν στις ερωτήσεις για τη δειγματοληψία μόνο οι τρεις καταγγέλλοντες ανήκαν στον ενωσιακό κλάδο παραγωγής στην πρώτη έρευνα. Όπως αναφέρθηκε προηγουμένως, δεδομένων των ιδιαιτεροτήτων αυτής της περίπτωσης, εστάλησαν ερωτηματολόγια μόνο στους τρεις επιλεγμένους ενωσιακούς παραγωγούς που ανήκαν στον ενωσιακό κλάδο παραγωγής ήδη κατά τη διάρκεια της πρώτης έρευνας.

         1.3.   Κατανάλωση της Ένωσης

               (64)

               Με βάση τις πληροφορίες που προσκόμισε ο ενωσιακός κλάδος, φαίνεται ότι η κατανάλωση σανίδων σιδερώματος στην Ένωση έχει παραμείνει ουσιαστικά σταθερή από τη δημοσίευση του κανονισμού (ΕΚ) αριθ. 452/2007, παρουσιάζοντας μόνο μικρή αύξηση στην αναλογία με την αύξηση του πληθυσμού της Ένωσης λόγω της τελευταίας διεύρυνσης της Ένωσης το 2007. Η εκτιμώμενη κατανάλωση της Ένωσης ανήλθε, συνεπώς, σε 8,5 έως 9 εκατομμύρια μονάδες περίπου κατά τη διάρκεια της εξεταζόμενης περιόδου.

         1.4.   Παραγωγή της Ένωσης

               (65)

               Σανίδες σιδερώματος παράγονται σε διάφορα κράτη μέλη συμπεριλαμβανομένων του Βελγίου, της Τσεχίας, της Γαλλίας, της Γερμανίας, της Ιταλίας, της Πολωνίας, της Πορτογαλίας, των Κάτω Χωρών, της Ισπανίας και του Ηνωμένου Βασιλείου. Ο συνολικός όγκος της ετήσιας ενωσιακής παραγωγής σανίδων σιδερώματος μπορεί να υπολογιστεί ότι ξεπερνάει τις 5 εκατομμύρια μονάδες.

         2.   Εισαγωγές από την Since Hardware

   2.1.   Καθεστώς των εισαγωγών

               (66)

               Όπως περιγράφεται στις αιτιολογικές σκέψεις 25 έως 57, αυτή η έρευνα έδειξε ότι οι εισαγωγές από την Since Hardware έχουν υποστεί ντάμπινγκ στην αγορά της Ένωσης.

         2.2.   Όγκος εισαγωγών που αποτελούν αντικείμενο ντάμπινγκ

               (67)

               Κατά τη διάρκεια της εξεταζόμενης περιόδου, οι εξαγωγές της Since Hardware στην Ένωση αυξήθηκαν σημαντικά κατά 64 % (9). Από την άλλη πλευρά, οι εισαγωγές άλλων κινέζων και ουκρανών παραγωγών μειώνονται συνεχώς μετά την επιβολή προσωρινών δασμών το 2006 (απόρρητα στοιχεία βασισμένα στις εκθέσεις των κρατών μελών σύμφωνα με το άρθρο 14 παράγραφος 6 του βασικού κανονισμού):

                  Όγκος των εισαγωγών σανίδων σιδερώματος που κατασκεύασε η Since Hardware

                              Δείκτες για λόγους εμπιστευτικότητας

                           2006

                           2007

                           2008

                           ΠΕ

                           Since Hardware

                           100

                           119

                           176

                           164

                           ΛΔΚ (εκτός από την Since Hardware) και Ουκρανία

                           100

                           94

                           87

                           83

         2.3.   Μερίδιο αγοράς των εισαγωγών που αποτελούν αντικείμενο ντάμπινγκ

               (68)

               Δεδομένου ότι η κατανάλωση της Ένωσης έχει παραμείνει ουσιαστικά σταθερή κατά τη διάρκεια της εξεταζόμενης περιόδου εκτός από τη μικρή αύξηση μεταξύ 2006 και 2007 όπως αναφέρεται στην αιτιολογική σκέψη 64, το μερίδιο αγοράς της Since Hardware έχει αναπτυχθεί σύμφωνα με τους όγκους εισαγωγών που παρουσιάστηκαν. Πρέπει να σημειωθεί ότι το 2006, το μερίδιο αγοράς της Since Hardware στην Ένωση αντιπροσώπευσε περίπου το ένα πέμπτο του συνολικού μεριδίου αγοράς των άλλων κινέζων και ουκρανών παραγωγών, ενώ κατά την ΠΕ, το μερίδιο αγοράς της Since Hardware ανήλθε στο 50 % περίπου του συνολικού μεριδίου της αγοράς των άλλων κινέζων και ουκρανών παραγωγών. Τόσο η ουσιαστική αύξηση του όγκου εισαγωγών της Since Hardware όσο και το μερίδιο αγοράς του μπορούν να εξηγηθούν από το γεγονός ότι είναι ο μόνος κινέζος παραγωγός που είχε μηδενικό δασμό αντιντάμπινγκ και, επομένως, οι ευκαιρίες του στην αγορά έχουν βελτιωθεί πραγματικά μετά την επιβολή προσωρινών δασμών το 2006. Αυτό μπορεί επίσης να επιβεβαιωθεί από την αντίθετη θετική εξέλιξη των όγκων εισαγωγών σε σύγκριση με την τάση επιδείνωσης των όγκων εισαγωγών άλλων κινέζων και ουκρανών παραγωγών. Πράγματι, κατά την εξέταση της περιόδου, διαπιστώθηκε η ακόλουθη αντίστροφη εξέλιξη των μεριδίων της αγοράς:

                  Μερίδιο αγοράς των εισαγωγών των σανίδων σιδερώματος που κατασκευάζονται από την Since Hardware

                              Δείκτες για λόγους εμπιστευτικότητας

                           2006

                           2007

                           2008

                           ΠΕ

                           Since Hardware

                           100

                           113

                           166

                           155

                           ΛΔΚ (εκτός από την Since Hardware) και Ουκρανία

                           100

                           89

                           82

                           79

               (69)

               Είναι σαφές από τους παραπάνω πίνακες ότι η Since Hardware έχει κατορθώσει να αυξήσει σημαντικά τους όγκους εισαγωγών και το μερίδιο αγοράς της (10).

               (70)

               Επιπλέον, ο ενωσιακός κλάδος παραγωγής υποστήριξε ότι έχει χάσει πολυάριθμες παραγγελίες πελατών από την Since Hardware τα προηγούμενα χρόνια. Πράγματι, υπήρξαν σαφείς ενδείξεις ότι ορισμένοι σημαντικοί πελάτες του ενωσιακού κλάδου παραγωγής έχουν αλλάξει προμηθευτές, και προμηθεύονται περισσότερα προϊόντα από την Since Hardware και λιγότερα από τον ενωσιακό κλάδο παραγωγής σε σχέση με το παρελθόν.

               (71)

               Για παράδειγμα, τα στοιχεία που συγκέντρωσε η Επιτροπή στην αρχική έρευνα δείχνουν ότι ένας ενωσιακός παραγωγός πώλησε σημαντικό αριθμό τεμαχίων σε πελάτη της Ένωσης την ΠΕ της αρχικής έρευνας (2005), ενώ στην τρέχουσα έρευνα δήλωσε ότι πώλησε πολύ λιγότερα (μεταξύ 10 % και 30 % της ποσότητας εκείνης) στην ίδιο πελάτη την ΠΕ. Αντίθετα, η Since Hardware πώλησε μικρό αριθμό τεμαχίων στον ίδιο πελάτη της Ένωσης την αρχική ΠΕ, αλλά πολλά περισσότερα (μεταξύ 300 % και 500 % της ποσότητας) κατά την ΠΕ της τρέχουσας έρευνας.

               (72)

               Επιπλέον, τα στοιχεία που συγκέντρωσε η Επιτροπή στην πρώτη έρευνα δείχνουν ότι οι πωλήσεις ενός ενωσιακού παραγωγού σε άλλο πελάτη της Ένωσης την ΠΕ της πρώτης έρευνας μειώθηκαν σημαντικά (μεταξύ 30 % και 50 %) την τρέχουσα ΠΕ. Αντίθετα, ενώ η Since Hardware δεν πώλησε τίποτε σ’ αυτόν τον πελάτη κατά την αρχική ΠΕ, του πώλησε σημαντική ποσότητα κατά την τρέχουσα ΠΕ. Η ποσότητα αυτή κυμαίνεται μεταξύ 60 % και 80 % του ποσοστού μείωσης των πωλήσεων του ενωσιακού παραγωγού σ’ αυτόν τον πελάτη από την ΠΕ της πρώτης έρευνας μέχρι την τρέχουσα ΠΕ.

         2.4.   Πώληση σε τιμές χαμηλότερες από τις ενωσιακές

               (73)

               Με σκοπό την ανάλυση της πώλησης σε τιμές χαμηλότερες από τις ενωσιακές, οι εισαγωγικές τιμές της Since Hardware συγκρίθηκαν με τις τιμές του ενωσιακού κλάδου παραγωγής, με βάση το σταθμισμένο μέσο όρο για συγκρίσιμους τύπους προϊόντων κατά την ΠΕ. Οι τιμές του ενωσιακού κλάδου παραγωγής προσαρμόστηκαν σε επίπεδο τιμών εκ του εργοστασίου και σε σύγκριση με τις τιμές εισαγωγής CIF στα ενωσιακά σύνορα, συν τον τελωνειακό δασμό. Η σύγκριση των τιμών πραγματοποιήθηκε για συναλλαγές στο ίδιο επίπεδο εμπορίου, μετά από αναπροσαρμογή όπου χρειάστηκε, και αφού αφαιρέθηκαν οι μειώσεις και οι εκπτώσεις.

               (74)

               Το μέσο περιθώριο πώλησης σε τιμές χαμηλότερες από τις ενωσιακές που διαπιστώθηκε για την Since Hardware, που εκφράζεται ως ποσοστό της τιμής του ενωσιακού κλάδου παραγωγής, είναι 16,1 %.

               (75)

               Σημειώνεται ότι οι τιμές του ενωσιακού κλάδου παραγωγής ήταν γενικά ζημιογόνες κατά την ΠΕ.

         3.   Συμπέρασμα σχετικά με τη ζημία

               (76)

               Τα προαναφερθέντα γεγονότα δείχνουν ότι ο ενωσιακός κλάδος παραγωγής υπέστη ζημία λόγω των ποσοτήτων ντάμπινγκ που πωλούνται από την Since Hardware στην ενωσιακή αγορά, τις οποίες θα μπορούσε σε διαφορετική περίπτωση να είχε προμηθεύσει ο ενωσιακός κλάδος.

         Ε.   ΑΙΤΙΩΔΗΣ ΣΥΝΑΦΕΙΑ

               (77)

               Όπως παρουσιάζεται παραπάνω, η Since Hardware πρόσφερε τα προϊόντα της, κατά τη διάρκεια της ΠΕ, σε τιμές μεγάλης κλίμακας ντάμπινγκ που ήταν πολύ χαμηλότερες από τις τιμές του ενωσιακού κλάδου. Κατά συνέπεια, κατάφερε να πωλήσει ποσότητες κατά τη διάρκεια της ΠΕ που ήταν πολύ υψηλότερες από το 2005 ή το 2006 για παράδειγμα. Η Since Hardware προκάλεσε, συνεπώς, τη ζημία που διαπιστώθηκε παραπάνω.

               (78)

               Ένας εισαγωγέας δήλωσε ότι η συναλλαγματική ισοτιμία ευρώ/δολαρίου ΗΠΑ ήταν η αιτία της ισχυρής παρουσίας των σανίδων σιδερώματος της Since Hardware στην αγορά της Ένωσης και όχι τόσο οι πρακτικές ντάμπινγκ. Ωστόσο, αν αυτό αποδειχθεί αληθές, όλες οι εισαγωγές που τιμολογούνται σε δολάρια ΗΠΑ θα είχαν πλεονέκτημα έναντι των αγαθών που τιμολογούνται σε ευρώ. Αντί γι’ αυτό, όπως ορίζεται στις αιτιολογικές εκθέσεις 67 και 68, οι εισαγωγές από άλλους κινέζους και ουκρανούς παραγωγούς, που πωλούν επίσης σε δολάρια ΗΠΑ, έχουν μειωθεί συνεχώς μεταξύ του 2006 και της ΠΕ, δηλαδή στην περίοδο κατά την οποία η συναλλαγματική ισοτιμία ευρώ/δολαρίου ΗΠΑ άλλαζε κάθε τόσο, σε αντίθεση με τη σημαντική αύξηση των εισαγωγών από την Since Hardware σε όλη τη διάρκεια της ίδιας περιόδου. Συνεπώς, ο ισχυρισμός αυτός απορρίφθηκε.

               (79)

               Δεν υποβλήθηκαν άλλες παρατηρήσεις. Επομένως, συνάγεται το συμπέρασμα ότι δεν φαίνεται να υπάρχει κανένας παράγοντας που θα μπορούσε να διαρρήξει την αιτιώδη συνάφεια μεταξύ των εισαγωγών ντάμπινγκ από την Since Hardware και της συμβολής τους στη ζημία που διαπιστώθηκε παραπάνω.

         ΣΤ.   ΕΝΩΣΙΑΚΟ ΣΥΜΦΕΡΟΝ

               (80)

               Όπως αναφέρεται στην αιτιολογική έκθεση 15, μια εμπορική ένωση συνεργάστηκε στην έρευνα. Επιπλέον, οι συνεργαζόμενοι παραγωγοί της Ένωσης και οι εισαγωγείς κλήθηκαν επίσης να σχολιάσουν αν, κατά την άποψή τους, η επιβολή ενός πιθανού δασμού αντιντάμπινγκ στην Since Hardware θα άλλαζε το συμπέρασμα σχετικά με το ενωσιακό συμφέρον, στο οποίο κατέληξαν στις αιτιολογικές σκέψεις 51 έως 62 του κανονισμού (ΕΚ) αριθ. 452/2007.

               (81)

               Σύμφωνα με τους ενωσιακούς παραγωγούς, η επιβολή δασμού αντιντάμπινγκ στην Since Hardware δεν θα άλλαζε τα συμπεράσματα σχετικά με το ενωσιακό συμφέρον όπως ορίζεται στον κανονισμό αριθ. 452/2007.

               (82)

               Η συνεργαζόμενη εμπορική ένωση δήλωσε ότι η επιβολή δασμού αντιντάμπινγκ στην Since Hardware θα ασκούσε κανονικά αρνητική επίδραση στην αποδοτικότητα των οικείων εισαγωγέων, λιανοπωλητών ή διανομέων. Ωστόσο, σύμφωνα με την εμπορική ένωση, τα μέλη τους - συμπεριλαμβανομένων των μεγάλων λιανικών καταστημάτων - επιβεβαίωσαν με τη σειρά τους ότι το υπό εξέταση προϊόν είναι ένα από τα προϊόντα των οποίων η αύξηση τιμής ως αποτέλεσμα των μέτρων αντιντάμπινγκ μπορεί να μεταφερθεί χωρίς να έχει ουσιαστικά αντίκτυπο στην αντίληψη των καταναλωτών. Επομένως, δεν υποβλήθηκε κανένα συγκεκριμένο στοιχείο που θα άλλαζε τα συμπεράσματα σχετικά με το ενωσιακό συμφέρον όπως καθιερώθηκε από τους δύο προαναφερθέντες κανονισμούς.

               (83)

               Λαμβάνοντας υπόψη τα παραπάνω συνάγεται το συμπέρασμα ότι η επιβολή δασμού αντιντάμπινγκ στην Since Hardware δεν θα άλλαζε ουσιαστικά τα συμπεράσματα σχετικά με το ενωσιακό συμφέρον που συνάγονται στις αιτιολογικές σκέψεις 51 έως 62 του κανονισμού (ΕΚ) αριθ. 452/2007. Δεν προβλήθηκε κανένας λόγος που να υποστηρίζει ότι η ανάλυση αυτή δεν ισχύει, τηρουμένων των αναλογιών, για την επιβολή δασμού αντιντάμπινγκ στην Since Hardware.

         Ζ.   ΣΧΟΛΙΑ ΑΠΟ TA ΕΝΔΙΑΦΕΡΟΜΕΝΑ ΜΕΡΗ ΜΕΤΑ THN ΚΟΙΝΟΠΟΙΗΣΗ

               (84)

               Υποβλήθηκαν γραπτές και προφορικές παρατηρήσεις μετά την τελική κοινοποίηση των συμπερασμάτων από τον ενωσιακό κλάδο παραγωγής και από την Since Hardware. Ο ενωσιακός κλάδος παραγωγής συμφωνεί με τα συμπεράσματα που κοινοποιήθηκαν. Οι παρατηρήσεις της Since Hardware εξετάστηκαν, ωστόσο, καμία από αυτές δεν ήταν τέτοια ώστε να αλλάξει τα παραπάνω συμπεράσματα. Τα κύρια επιχειρήματα που προβλήθηκαν από την Since Hardware ήταν τα ακόλουθα.

               (85)

               Η Since Hardware επανέλαβε τα προηγούμενα επιχειρήματά της σχετικά με την παράνομη, σύμφωνα με τους ισχυρισμούς, έναρξη αρχικής έρευνας σε βάρος επιχείρησης και τα ανακριβή, σύμφωνα με τους ισχυρισμούς, πορίσματα για το ΚΟΑ. Τα επιχειρήματα αυτά έχουν περιγραφεί και αντικρουστεί στις αιτιολογικές σκέψεις 6 έως 10 και 36 έως 44. Όσον αφορά μερικά λεπτομερή ζητήματα που έθιξε η Since Hardware στο πρώτο σημείο (αρκετά από τα οποία αναφέρθηκαν κατά τη διάρκεια της ακρόασης) μπορούν να επισημανθούν τα εξής:

               (86)

               Η Since Hardware υποστήριξε ότι η τελευταία πρόταση του άρθρου 9 παράγραφος 3 του βασικού κανονισμού δεν είναι διάταξη για την εφαρμογή διάταξης της συμφωνίας αντιντάμπινγκ του ΠΟΕ, και, επομένως, δεν μπορεί ως τέτοια να επηρεαστεί από τα πορίσματα επιτροπής του ΠΟΕ. Ωστόσο, το άρθρο 9 παράγραφος 3 δεν υποχρεώνει τα όργανα και τους οργανισμούς να προσφύγουν σε επανεξέταση για να ερευνήσουν τους ισχυρισμούς για την άσκηση ντάμπινγκ από επιχειρήσεις για τις οποίες, κατά τη διάρκεια αρχικής έρευνας, διαπιστώθηκε ότι το ντάμπινγκ είναι ασήμαντο. Προβλέπει απλά ότι «μπορεί» να ερευνηθούν σε επόμενη επανεξέταση βάσει του άρθρου 11 του βασικού κανονισμού. Ωστόσο, είναι σαφές ότι μετά την έγκριση της διάταξης αυτής, η έκθεση του δευτεροβάθμιου δικαιοδοτικού οργάνου του ΠΟΕ κατέληξε ότι αυτό θα αποτελούσε παράβαση της συμφωνίας αντιντάμπινγκ του ΠΟΕ. Επομένως, υπάρχει η δυνατότητα για τα όργανα και τους οργανισμούς (11), και εναπόκειται σ’ αυτούς, να χρησιμοποιήσουν την ευελιξία που προσφέρει η λέξη «μπορεί» και να μην προσφύγουν σε επανεξέταση για τη διερεύνηση τέτοιων ισχυρισμών. Το ίδιο συμπέρασμα έχει ήδη εξαχθεί σε τουλάχιστον άλλη μία προηγούμενη έρευνα (12).

               (87)

               Η Since Hardware επανέλαβε ότι, κατά τη γνώμη της, η αρχική έρευνα σε βάρος μιας επιχείρησης δεν θα ήταν δυνατή σύμφωνα με το βασικό κανονισμό. Εκτός από αυτά που έχουν ήδη ειπωθεί για το ζήτημα αυτό στις αιτιολογικές σκέψεις 7 και 8 παραπάνω, μπορεί να επισημανθούν τα εξής. Είναι αλήθεια ότι πολλές από τις διατάξεις που αναφέρονται από τη Since Hardware είναι έτσι διατυπωμένες ώστε να απεικονίζουν μια κανονική κατάσταση, δηλαδή σε μια αρχική έρευνα σε βάρος χώρας στο σύνολό της. Ωστόσο, η Since Hardware δεν ήταν σε θέση να υποδείξει καμία διάταξη που να απαγορεύει αρχική έρευνα σε βάρος μίας μόνο επιχείρησης κάτω από τις συγκεκριμένες περιστάσεις αυτής της υπόθεσης.

               (88)

               Η Since Hardware ισχυρίστηκε ότι ο κανονισμός (ΕΚ) αριθ. 1515/2001 επιτρέπει τη συμμόρφωση με τις αποφάσεις για την επίλυση διαφορών του ΠΟΕ που αφορούν μέτρα αντιντάμπινγκ και τίποτα άλλο. Αυτό σημαίνει, πρώτον, ότι η Since Hardware δεν είναι αντίθετη προς το άρθρο 1 του κανονισμού (ΕΚ) αριθ. 1515/2001, το οποίο αποκλείει επίσημα την Since Hardware από το πεδίο του κανονισμού (ΕΚ) αριθ. 452/2007 με τρόπο που καθιστά σαφές ότι, βάσει αυτού του κανονισμού, δεν θα εφαρμοστεί δασμός στις εισαγωγές της. Σχετικά με τον ισχυρισμό της Since Hardware ότι ο κανονισμός (ΕΚ) αριθ. 1515/2001 δεν επιτρέπει τίποτα άλλο, πρέπει να τονιστεί ότι ο παρών κανονισμός βασίζεται στον βασικό κανονισμό. Ειδικότερα, βασίζεται στο γεγονός ότι, όπως εξηγείται παραπάνω, δεν υπάρχει καμία διάταξη στον εν λόγω κανονισμό που να απαγορεύει τη διενέργεια αρχικής έρευνας σε βάρος μίας μόνο επιχείρησης κάτω από τις συγκεκριμένες περιστάσεις αυτής της υπόθεσης. Όπως δήλωσε η Since Hardware, έχουν διαγραφεί από την κοινοποίηση ορισμένες εκφράσεις που θα μπορούσαν να προκαλέσουν σύγχυση για το ζήτημα αυτό.

               (89)

               Η Since Hardware ισχυρίστηκε ότι υφίσταται διακριτική μεταχείριση, δεδομένου ότι, κατά την άποψή της τα πορίσματα της έκθεσης του δευτεροβάθμιου δικαιοδοτικού οργάνου του ΠΟΕ εφαρμόζονται επίσης σε επιχειρήσεις που υπόκεινται σε μηδενικό δασμό κατά την έρευνα επανεξέτασης. Το πιο σημαντικό συμπέρασμα που μπορεί να εξαχθεί στο σημείο αυτό είναι ότι η έκθεση του δευτεροβάθμιου δικαιοδοτικού οργάνου του ΠΟΕ δεν αφορά αυτή την κατάσταση. Επομένως, οι επιχειρήσεις αυτές βρίσκονται σε διαφορετική κατάσταση.

               (90)

               Η Since Hardware ισχυρίστηκε ότι η Επιτροπή διενεργούσε de facto επανεξέταση του μηδενικού δασμού της. Το επιχείρημα αυτό δεν μπορεί να γίνει αποδεκτό. Πρώτον, σε αντίθεση με τους ισχυρισμούς της Since Hardware, η ανάλυση ζημίας που διενεργήθηκε παραπάνω δεν περιορίζεται στην επιβεβαίωση ότι διαπιστώθηκε ζημία στην αρχική έρευνα. Αντίθετα, εστιάζει στα πραγματικά καταστρεπτικά αποτελέσματα από τη συμπεριφορά της Since Hardware μετά την έρευνα στον κλάδο παραγωγής της Ένωσης, λαμβάνοντας ταυτόχρονα υπόψη ότι μια κανονική ανάλυση ζημίας δεν είναι δυνατή σ’ αυτήν την περίπτωση. Δεύτερον, το γεγονός ότι ο δασμός θα λήξει νωρίτερα από την παρέλευση της κανονικής περιόδου των πέντε ετών δεν σημαίνει ότι η έρευνα είναι μια de facto αναθεώρηση. Σε αρκετές διαφορετικές έρευνες, για διάφορους λόγους, έχουν εγκριθεί περίοδοι διάρκειας μικρότερης των πέντε ετών. Σ’ αυτήν την περίπτωση, τα όργανα και οι οργανισμοί της Ένωσης θεωρούν ότι, αφενός η Since Hardware δεν πρέπει να αποκομίσει κανένα όφελος από την έναρξη της πρακτικής ντάμπινγκ μετά την πρώτη έρευνα και, αφετέρου, δεν πρέπει να υποστεί κανένα αδικαιολόγητο αρνητικό αποτέλεσμα. Παραδείγματος χάριν, εάν δεν ζητηθεί επανεξέταση για τον κανονισμό 452/2007 του Συμβουλίου ενόψει της λήξης ισχύος των μέτρων, θα αποτελούσε διάκριση η συνέχιση επιβολής του δασμού στην Since Hardware μετά τη λήξη ισχύος του εν λόγω κανονισμού.

               (91)

               Δεδομένου ότι η Since Hardware υποστήριξε ότι τα δικαιώματά της παραβιάζονται από την επιλογή για αρχική έρευνα, επειδή, εάν είχε ερευνηθεί μέσω επανεξέτασης, θα ίσχυε το άρθρο 11 παράγραφος 9 του βασικού κανονισμού (υπάρχει υποχρέωση, στην επανεξέταση, χρήσης ίδιας μεθοδολογίας όπως κατά στη διάρκεια της αρχικής έρευνας). Ωστόσο, η Since Hardware δεν έχει επισημάνει κανένα ζήτημα για το οποίο τα όργανα και οι οργανισμοί θα είχαν χρησιμοποιήσει σε αυτήν την έρευνα άλλη μεθοδολογία απ’ ό,τι στην πρώτη έρευνα. Δεύτερον, ακόμα κι αν η Since Hardware μπορούσε να επισημάνει οποιαδήποτε χρήση διαφορετικής μεθοδολογίας, αυτό θα ήταν αποτέλεσμα του γεγονότος ότι η έκθεση του δευτεροβάθμιου δικαιοδοτικού οργάνου του ΠΟΕ οδηγεί στο συμπέρασμα ότι εναπόκειτο στα όργανα και τους οργανισμούς να μην ερευνηθούν οι ισχυρισμοί σε βάρος της Since Hardware μέσω επανεξέτασης.

               (92)

               Τελικά, η Since Hardware πρότεινε ότι τα όργανα και οι οργανισμοί έπρεπε να έχουν ερευνήσει τους ισχυρισμούς σε βάρος της μέσω επανεξέτασης, και στη συνέχεια, σε περίπτωση που της επιβαλλόταν δασμός και η ΛΔΚ τον αμφισβητούσε και δικαιωνόταν στο πλαίσιο της επίλυσης διαφορών του ΠΟΕ, να καταργηθεί ο δασμός αλλά όχι αναδρομικά. Ωστόσο, θα ήταν σαφώς ακατάλληλο να παραβιαστούν εσκεμμένα οι κανόνες του ΠΟΕ, ενώ, όπως σ’ αυτήν την περίπτωση, μπορεί να βρεθεί μια μέθοδος διερεύνησης της υπόθεσης που συνάδει με τον βασικό κανονισμό, ερμηνεύοντας τους κανόνες του ΠΟΕ. Επιπλέον, με την επιφύλαξη της εγκυρότητας τέτοιων ισχυρισμών, είναι σαφές ότι ένα τέτοιο σχέδιο δράσης θα μπορούσε να οδηγήσει τις επιχειρήσεις να στραφούν κατά των οργάνων και των οργανισμών υποβάλλοντας αιτήσεις αποζημίωσης.

               (93)

               Όσον αφορά τα πορίσματα για το ΚΟΑ, η Since Hardware υποστήριξε ότι επωμίστηκε υπερβολικό φόρτο γιατί κλήθηκε να αποδείξει ότι συμμορφώθηκε με τα κριτήρια για ΚΟΑ, ιδίως όσον αφορά την κρατική παρέμβαση στις τιμές των κύριων πρώτων υλών της. Ωστόσο, το ΚΟΑ είναι μια εξαίρεση στο γενικό κανόνα και οποιαδήποτε παρέκκλιση ή εξαίρεση από το γενικό κανόνα πρέπει να ερμηνεύεται αυστηρά. Το ΚΟΑ μπορεί να χορηγείται μόνο αν φαίνεται ότι για τον εν λόγω παραγωγό εξαγωγέα επικρατούν όροι οικονομίας της αγοράς. Όπως αναφέρεται ήδη στην αιτιολογική σκέψη 40, το φορτίο της απόδειξης εναπόκειται στον παραγωγό εξαγωγέα που επιθυμεί να ωφεληθεί από τη θέση οικονομίας της αγοράς. Ο ισχυρισμός πρέπει να περιέχει επαρκή αποδεικτικά στοιχεία: Δεν υπάρχει καμία υποχρέωση για την Επιτροπή να αποδείξει ότι ο παραγωγός εξαγωγέας δεν ικανοποιεί τα κριτήρια για ΚΟΑ. Η Επιτροπή πρέπει να αξιολογήσει εάν τα αποδεικτικά στοιχεία που παρέχονται από τον παραγωγό εξαγωγέα είναι επαρκή για να δείξουν ότι πληρούνται τα κριτήρια για ΚΟΑ. Δεδομένου ότι η Επιτροπή καθιέρωσε διάφορα στοιχεία που δείχνουν τη σημαντική κρατική παρέμβαση σχετικά με το κόστος σημαντικών εισαγωγών, εναπόκειται, συνεπώς, στην επιχείρηση να καταδείξει ότι αυτή η κρατική παρέμβαση δεν υπάρχει ή/και ότι δεν επηρέασε τις αποφάσεις της επιχείρησης (κριτήριο 1 του άρθρου 2 παράγραφος 7 στοιχείο γ) του βασικού κανονισμού). Εν πάση περιπτώσει, όπως καθορίζεται στις αιτιολογικές σκέψεις 34 και 43, η Since Hardware δεν κατάφερε να δείξει ότι πληροί το κριτήριο 2 του άρθρου 2 παράγραφος 7 στοιχείο γ) του βασικού κανονισμού σχετικά με να αποτελέσει το οποίο έχει απαιτήσει ένα υπερβολικό φορτίο που αποδεικνύει.

               (94)

               Σε συνέχεια των παραπάνω, η Since Hardware έκανε δύο νέους ισχυρισμούς στα σχόλιά της στο τελικό έγγραφο κοινοποίησης. Πρώτον, η Since Hardware υποστήριξε ότι η κανονική αξία πρέπει να έχει ρυθμιστεί σύμφωνα με το άρθρο 2 παράγραφος 10 στοιχείο κ) του βασικού κανονισμού επειδή οι πρώτες ύλες (προϊόντα χάλυβα) στη ΛΔΚ πωλούνται σε χαμηλότερη τιμή απ’ ό,τι στην αγορά της ανάλογης χώρας. Αυτός ο ισχυρισμός δεν μπορεί να γίνει δεκτός. Πράγματι, υπενθυμίζεται ότι απορρίφθηκε το αίτημα της Since Hardware για χορήγηση ΚΟΑ. Επομένως, η κανονική αξία πρέπει να καθορίζεται σύμφωνα με το άρθρο 2 παράγραφος 7 στοιχείο α) του βασικού κανονισμού με βάση την τιμή ή την κατασκευασμένη αξία σε μια τρίτη χώρα με οικονομία αγοράς. Αναγκαστικά προκύπτει ότι οι τιμές και οι δαπάνες στην ΛΔΚ θεωρούνται αναξιόπιστες για την καθιέρωση της κανονικής αξίας και δεν μπορούν να χρησιμοποιηθούν για να την καθορίσουν ή αλλιώς, να την προσαρμόσουν. Επιπλέον, σημειώνεται ότι μια προσαρμογή βάσει του άρθρου 2 παράγραφος 10 στοιχείο κ) του βασικού κανονισμού όπως απαιτείται από την Since Hardware δεν μπορεί να γίνει εάν δεν φαίνεται ότι οι πελάτες θα κατέβαλλαν με συνέπεια τις διαφορετικές τιμές για το ομοειδές προϊόν στην εγχώρια αγορά, σ’ αυτήν την περίπτωση στην αγορά τα ανάλογης χώρας, λόγω διαφοράς στις τιμές της πρώτης ύλης. Η Since Hardware δεν έχει καταδείξει καμία τέτοια διαφορά τιμών.

               (95)

               Δεύτερον, η Since Hardware ισχυρίστηκε ότι η Επιτροπή δεν πραγματοποίησε αρκετά λεπτομερή ανάλυση της ζημίας στην τρέχουσα έρευνα. Επίσης, υποστήριξε ότι σύμφωνα με το άρθρο 3 παράγραφος 3 του βασικού κανονισμού, η Επιτροπή έπρεπε να είχε ερευνήσει όλους τους δείκτες ζημίας. Πρέπει να σημειωθεί ωστόσο, ότι η Επιτροπή έχει διαπιστώσει (βλ. ιδιαίτερα το μέρος Δ) ότι οι εισαγωγές ντάμπινγκ από την Since Hardware αυξήθηκαν αισθητά κατά τη διάρκεια της εξεταζόμενης περιόδου ενώ οι τιμές πωλήσεών τους ήταν κατά πολύ χαμηλότερες από τις τιμές του ενωσιακού κλάδου παραγωγής. Αυτή η διαπίστωση βασίζεται σε αντικειμενική εξέταση θετικών αποδεικτικών στοιχείων. Επομένως, συμμορφώνεται με το άρθρο 3 του βασικού κανονισμού.

               (96)

               Είναι αλήθεια ότι δεν έχουν εξεταστεί όλοι οι παράγοντες που καθορίζονται στο άρθρο 3 παράγραφος 5 του βασικού κανονισμού. Ωστόσο, πρέπει να υπενθυμιστεί ότι σε μια κατάσταση όπου η Since Hardware δεν διαπιστώθηκε ακόμα ότι ασκεί ντάμπινγκ, δηλαδή κατά τη διάρκεια της πρώτης έρευνας, διαπιστώθηκε ήδη, με την εξέταση αυτών των παραγόντων, ότι οι εισαγωγές ντάμπινγκ από την ΛΔΚ προκάλεσαν ζημία. Η εξέταση των παραγόντων αυτών για άλλη μια φορά δεν θα ήταν χρήσιμη, δεδομένου ότι ακόμη με την υπόθεση ότι όλοι εκείνοι οι παράγοντες τώρα θα είχαν γίνει θετικοί, αυτό θα οφείλονταν (τουλάχιστον εν μέρει) στο γεγονός ότι ο ενωσιακός κλάδος παραγωγής προστατεύεται (13) τώρα από όλες τις υποκείμενες σε ντάμπινγκ εξαγωγές από τη ΛΔΚ και την Ουκρανία (εκτός από τις εξαγωγές από την Since Hardware). Επιπλέον, δεν φαίνεται να υπάρχει κανένας παράγοντας που θα μπορούσε να διαρρήξει την αιτιώδη συνάφεια μεταξύ των εισαγωγών ντάμπινγκ από την Since Hardware και των αρνητικών αποτελεσμάτων τους στον ενωσιακό κλάδο παραγωγής. Τέλος, η μη επιβολή των μέτρων στην Since Hardware θα ήταν μεροληπτική έναντι των παραγωγών εξαγωγέων υποκείμενων στο μέτρο που επιβάλλεται μετά την πρώτη αρχική έρευνα.

         7.   ΟΡΙΣΤΙΚΑ ΜΕΤΡΑ ΑΝΤΙΝΤΑΜΠΙΝΓΚ

               (97)

               Λαμβάνοντας υπόψη τα παραπάνω συμπεράσματα που συνάγονται όσον αφορά το ντάμπινγκ, την συνεπαγόμενη συμβολή στη ζημία, την αιτιώδη συνάφεια και το ενωσιακό συμφέρον, πρέπει να επιβληθούν οριστικά μέτρα στις εισαγωγές του υπό εξέταση προϊόντος καταγωγής ΛΔΚ που κατασκευάζεται από την Since Hardware.

         1.   Επίπεδο εξάλειψης ζημίας

               (98)

               Το επίπεδο των οριστικών μέτρων αντιντάμπινγκ πρέπει να αρκεί για την εξάλειψη της ζημίας που προκλήθηκε στον ενωσιακό κλάδο παραγωγής από τις εισαγωγές που αποτέλεσαν αντικείμενο ντάμπινγκ, χωρίς να υπερβαίνει τα περιθώρια ντάμπινγκ που διαπιστώθηκαν. Όπως αναφέρθηκε στην αιτιολογική σκέψη 75, οι τιμές του ενωσιακού κλάδου παραγωγής διαπιστώθηκε ότι δεν ήταν αποδοτικές την ΠΕ. Επομένως, δεν είναι σκόπιμο να βασιστεί ο δασμός αποκλειστικά στο περιθώριο χαμηλότερων τιμών από τις ενωσιακές.

               (99)

               Κατά τον υπολογισμό του απαραίτητου ποσού του δασμού για την εξάλειψη των αποτελεσμάτων του ζημιογόνου ντάμπινγκ, θεωρήθηκε ότι τα μέτρα θα πρέπει να επιτρέψουν στον ενωσιακό κλάδο παραγωγής να καλύψει τις δαπάνες του και να πραγματοποιήσει κέρδος πριν από το φόρο, το οποίο θα μπορούσε να επιτευχθεί εύλογα υπό κανονικούς όρους ανταγωνισμού, δηλαδή αν δεν πραγματοποιούνταν εισαγωγές με ντάμπινγκ. Το περιθώριο κέρδους πριν από το δασμό που χρησιμοποιήθηκε για τον υπολογισμό αυτό είναι το 7 % του κύκλου εργασιών. Όπως αναφέρθηκε στην αιτιολογική σκέψη 63 του κανονισμού (ΕΚ) αριθ. 452/2007, καταδείχθηκε στην πρώτη έρευνα ότι αυτό ήταν το επίπεδο κέρδους που θα μπορούσε να περιμένει κανείς αν δεν υπήρχε ζημιογόνο τάμπινγκ. Σ’ αυτή τη βάση, υπολογίστηκε μια μη ζημιογόνος τιμή για το ομοειδές προϊόν του κλάδου παραγωγής της Ένωσης. Για το σκοπό αυτό, συγκεντρώθηκαν πληροφορίες από τον ενωσιακό κλάδο για τον υπολογισμό του μέσου σταθμισμένου όρου του πραγματικού περιθωρίου κέρδους/απώλειας κατά την τρέχουσα ΠΕ. Η μη ζημιογόνος τιμή προέκυψε αφαιρώντας το υπολογιζόμενο πραγματικό περιθώριο κέρδους/απώλειας του ενωσιακού κλάδου από τις τιμές πώλησης και προσθέτοντας το προαναφερόμενο περιθώριο-στόχο για κέρδος ύψους 7 %.

               (100)

               Η αναγκαία αύξηση τιμής καθορίστηκε εν συνεχεία με βάση τη σύγκριση της σταθμισμένης μέσης τιμής εισαγωγής, όπως προσδιορίστηκε για τους υπολογισμούς των χαμηλότερων τιμών από τις ενωσιακές, με τη μέση μη ζημιογόνο τιμή προϊόντων που πωλούνται από τον ενωσιακό κλάδο παραγωγής στην αγορά της Ένωσης. Η διαφορά που ενδεχομένως προέκυψε από την εν λόγω σύγκριση εκφράστηκε στη συνέχεια ως ποσοστό της μέσης αξίας εισαγωγής CIF. Επομένως, ορίστηκε επίπεδο εξάλειψης της ζημίας ύψους 35,8 %, το οποίο ήταν κάτω από το περιθώριο ντάμπινγκ που διαπιστώθηκε για την Since Hardware.

         2.   Αποκλεισμός της Since Hardware από το οριστικό μέτρο αντιντάμπινγκ που επιβλήθηκε με τον κανονισμό (ΕΚ) αριθ. 452/2007

               (101)

               Στο πλαίσιο της επανεξέτασης βάσει του κανονισμού (ΕΚ) αριθ. 1515/2001 και σύμφωνα με την έκθεση του δευτεροβάθμιου δικαιοδοτικού οργάνου του ΠΟΕ όπως εγκρίθηκε από το Όργανο Επίλυσης Διαφορών του ΠΟΕ και, ειδικότερα, σύμφωνα με τις παραγράφους 305 και 306, ο εκτελεστικός κανονισμός (ΕΕ) αριθ. 1241/2010 απέκλεισε τη Since Hardware από το οριστικό μέτρο αντιντάμπινγκ που επιβλήθηκε με τον κανονισμό (ΕΚ) αριθ. 452/2007.

               (102)

               Εν προκειμένω θα μπορούσε να επιβληθεί νέο μέτρο στην Since Hardware.

         3.   Μορφή και επίπεδο των μέτρων

               (103)

               Λαμβανομένων υπόψη των παραπάνω και σύμφωνα με το άρθρο 9 παράγραφος 4 του βασικού κανονισμού, θεωρείται ότι πρέπει να επιβληθούν οριστικά μέτρα αντιντάμπινγκ στις εισαγωγές του υπό εξέταση προϊόντος καταγωγής ΛΔΚ που κατασκευάζεται από την Since Hardware σε επίπεδο εξάλειψης της ζημίας.

               (104)

               Βάσει των παραπάνω, ο οριστικός δασμός για τις εισαγωγές αυτές είναι 35,8 %.

               (105)

               Σύμφωνα με το άρθρο 11 παράγραφος 2 του βασικού κανονισμού, τα μέτρα αντιντάμπινγκ κανονικά ισχύουν για πέντε χρόνια, εκτός αν υπάρχουν συγκεκριμένοι λόγοι ή περιστάσεις που δικαιολογούν μικρότερη περίοδο. Στην συγκεκριμένη περίπτωση, θεωρείται σκόπιμο να περιοριστεί η διάρκεια του μέτρου ώστε να διαρκεί μέχρι την εκπνοή των μέτρων αντιντάμπινγκ που εφαρμόζονται σε εισαγωγές του υπό εξέταση προϊόντος καταγωγής, μεταξύ άλλων, ΛΔΚ που επιβλήθηκε με τον κανονισμό (ΕΚ) αριθ. 452/2007. Αυτό θα δώσει την ευκαιρία να εξεταστεί παράλληλα τυχόν αίτημα για επανεξέταση ενόψει της λήξης μέτρων που ισχύουν για όλες τις εισαγωγές καταγωγής, μεταξύ άλλων, ΛΔΚ. Φυσικά, οι οικείοι φορείς και ειδικότερα η Since Hardware και/ή ο ενωσιακός κλάδος μπορούν, πριν από τις 27 Απριλίου 2012, να ζητήσουν άλλες επανεξετάσεις, ιδιαίτερα ενδιάμεση επανεξέταση του παρόντος κανονισμού, με την προϋπόθεση ότι όλες οι πληρούνται όλες οι σχετικές απαιτήσεις.

               (106)

               Οποιοδήποτε αίτημα για την εφαρμογή του εν λόγω ατομικού συντελεστή δασμού αντιντάμπινγκ για μεμονωμένες εταιρείες (π.χ. κατόπιν αλλαγής της επωνυμίας του φορέα ή μετά τη δημιουργία νέου φορέα παραγωγής ή πωλήσεων) πρέπει να απευθύνεται αμελλητί στην Επιτροπή (14) μαζί με όλες τις σχετικές πληροφορίες, ιδίως για οποιαδήποτε αλλαγή των δραστηριοτήτων της εταιρείας που σχετίζεται με την παραγωγή και τις εγχώριες ή τις εξαγωγικές πωλήσεις και που συνδέεται π.χ. με την εν λόγω αλλαγή επωνυμίας ή με τη μεταβολή των φορέων παραγωγής και πωλήσεων. Κατά περίπτωση, ο παρών κανονισμός θα τροποποιηθεί αναλόγως,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Με τον παρόντα κανονισμό επιβάλλεται οριστικός δασμός αντιντάμπινγκ στις εισαγωγές σανίδων σιδερώματος με ή χωρίς βάση, με ή χωρίς θερμαινόμενη επιφάνεια σιδερώματος και/ή διακόπτη αναρρόφησης του ατμού και/ή διακόπτη απελευθέρωσης του ατμού, συμπεριλαμβανομένων των σανίδων σιδερώματος για τα μανίκια και των βασικών μερών, δηλαδή των ποδιών, της επιφάνειας σιδερώματος και της βάσης απόθεσης του σίδερου, καταγωγής Λαϊκής Δημοκρατίας της Κίνας που κατασκευάζονται από την Since Hardware (Guangzhou) Co., Ltd., που υπάγονται στους κωδικούς ΣΟ 3924 90 00, ex 4421 90 98, ex 7323 93 90, ex 7323 99 91, ex 7323 99 99, ex 8516 79 70 και ex 8516 90 00 (κωδικοί TARIC 3924900010, 4421909810, 7323939010, 7323999110, 7323999910, 8516797010 και 8516900051).
   Άρθρο 2
   1.   Ο συντελεστής του οριστικού δασμού αντιντάμπινγκ που επιβάλλεται στην τιμή «ελεύθερο στα ενωσιακά σύνορα πριν από την καταβολή δασμού», για τα προϊόντα που κατασκευάζονται από την παρακάτω εταιρεία, έχει ως εξής:

               Κατασκευαστής

               Δασμός

               Πρόσθετος κωδικός TARIC

               Since Hardware (Guangzhou) Co., Ltd., Guangzhou

               35,8 %

               A784

         2.   Εφαρμόζονται οι ισχύουσες διατάξεις για τους τελωνειακούς δασμούς, εκτός εάν ορίζεται διαφορετικά.
   Άρθρο 3
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης. Παραμένει σε ισχύ μέχρι τις 27 Απριλίου 2012, εκτός αν επανεξεταστεί βάσει του άρθρου 11 του κανονισμού (ΕΚ) αριθ. 1225/2009.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 20 Δεκεμβρίου 2010.

            Για το Συμβούλιο

            H Πρόεδρος

         J. SCHAUVLIEGE

      (1)  EE L 343, 22.12.2009, σ. 51.

      (2)  ΕΕ L 109, 26.4.2007, σ. 12.

      (3)  ΕΕ L 84, 31.3.2010, σ. 13.

      (4)  EE C 237, 2.10.2009, σ. 5.

      (5)  WT/DS295/AB/R, 29 Νοεμβρίου 2005.

      (6)  Βλέπε σελίδα 8 της παρούσας Επίσημης Εφημερίδας.

      (7)  Για παράδειγμα «The State-Business Nexus in China’s Steel Industry — Chinese Market Distortions in Domestic and International Perspective» από τους καθηγητές. Δρ. Markus Taube & Δρ Christian Schmidkonz της THINK!DESK China Research & Consulting της 25ης Φεβρουαρίου 2009· η μελέτη που προετοίμασε το εμπορικό επιμελητήριο της ΕΕ στην Κίνα με τον Roland Berger να εστιάζει στην πλεονάζουσα ικανότητα που είναι το αποτέλεσμα, μεταξύ άλλων, της κρατικής επέμβασης, του Νοεμβρίου του 2009 (http://www.euccc.com.cn/view/static/?sid=6388)· «Money for Metal: A detailed Examination of Chinese Government Subsidies to its Steel Industry» του Wiley Rein LLP, Ιούλιος 2007, «China Government Subsidies Survey» της Anne Stevenson- Yang, Φεβρουάριος 2007, «Shedding Light on Energy Subsidies in China: An Analysis of China’s Steel Industry from 2000-2007» του Usha C.V. Haley, «China’s Specialty Steel Subsidies: Massive, Pervasive and Illegal» by the Specialty Steel Industry of North America, «The China Syndrome: How Subsidies and Government Intervention Created the World’s Largest Steel Industry» των Wiley Rein & Fielding LLP, Ιούλιος 2006.

      (8)  Πηγή: Steel Business Briefing.

      (9)  Αν και αυτό το πόρισμα αρκεί - μαζί με τα άλλα πορίσματα για την εξεταζόμενη περίοδο - για να διαπιστωθεί η ζημία, σημειώνεται ότι επιβεβαιώνεται από το γεγονός ότι, όταν συγκρίνεται με την ΠΕ της έρευνας που οδήγησε στον κανονισμό 452/2007, ο όγκος των εισαγωγών σανίδων σιδερώματος που κατασκεύασε η Since Hardware - που ήταν ήδη σημαντικός κατά τη διάρκεια της προαναφερθείσας ΠΕ - διπλασιάστηκε την τρέχουσα ΠΕ.

      (10)  Αν και αυτό το πόρισμα αρκεί ήδη - μαζί με τα άλλα πορίσματα σχετικά με την εξεταζόμενη περίοδο - για να διαπιστωθεί η ζημία, διαπιστώνεται ότι επιβεβαιώνεται από το γεγονός ότι, όταν συγκρίνεται με την ΠΕ της αρχικής έρευνας, το μερίδιο αγοράς της Since Hardware αυξήθηκε κατά 89% την τρέχουσα ΠΕ.

      (11)  Λαμβάνοντας υπόψη την υποχρέωση η ενωσιακή νομοθεσία να ερμηνευτεί με τρόπο που να συνάδει όσο το δυνατόν περισσότερο με τις διεθνείς υποχρεώσεις της ΕΕ.

      (12)  Συγκολλητές σωλήνων από χάλυβα από την Τουρκία, μεταξύ άλλων, που αφορούν την εταιρεία Noksel, ΕΕ L 343 της 19.12.2008, αιτιολογική σκέψη 143.

      (13)  Κατά γενική ομολογία, κατά τη διάρκεια μιας ορισμένης περιόδου, λόγω της ακύρωσης από το Δικαστήριο του κανονισμού (ΕΚ) αριθ. 452/2007 του Συμβουλίου όσον αφορά την Foshan Shunde, εφαρμοζόταν de facto μηδενικός δασμός και για εκείνη την επιχείρηση, αλλά αυτό δεν αλλάζει ουσιαστικά τα πράγματα, ειδικότερα επειδή αυτό προέκυψε μόνο μερικά χρόνια μετά την έναρξη ισχύος του κανονισμού.

      (14)  Ευρωπαϊκή Επιτροπή, Γενική Διεύθυνση Εμπορίου (Directorate General for Trade), Διεύθυνση Η, Γραφείο N-105 4/92, 1049 Βρυξέλλες, Βέλγιο.


title: Εκτελεστικός κανονισμός (ΕΕ) 2016/1653 της Επιτροπής, της 14ης Σεπτεμβρίου 2016, για καθορισμό των κατ' αποκοπή τιμών εισαγωγής για τον προσδιορισμό της τιμής εισόδου ορισμένων οπωροκηπευτικών

text:
               15.9.2016

               EL

               Επίσημη Εφημερίδα της Ευρωπαϊκής Ένωσης

               L 247/11

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2016/1653 ΤΗΣ ΕΠΙΤΡΟΠΉΣ
   της 14ης Σεπτεμβρίου 2016
   για καθορισμό των κατ' αποκοπή τιμών εισαγωγής για τον προσδιορισμό της τιμής εισόδου ορισμένων οπωροκηπευτικών
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1),
   Έχοντας υπόψη τον εκτελεστικό κανονισμό (ΕΕ) αριθ. 543/2011 της Επιτροπής, της 7ης Ιουνίου 2011, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τους τομείς των οπωροκηπευτικών και των μεταποιημένων οπωροκηπευτικών (2), και ιδίως το άρθρο 136 παράγραφος 1,
   Εκτιμώντας τα ακόλουθα:

               (1)

               Ο εκτελεστικός κανονισμός (ΕΕ) αριθ. 543/2011 προβλέπει, κατ' εφαρμογή των αποτελεσμάτων των πολυμερών εμπορικών διαπραγματεύσεων του Γύρου της Ουρουγουάης, τα κριτήρια για τον καθορισμό από την Επιτροπή των κατ' αποκοπή τιμών εισαγωγής από τρίτες χώρες, για τα προϊόντα και τις περιόδους που ορίζονται στο παράρτημα XVI μέρος A του εν λόγω κανονισμού.

               (2)

               Η κατ' αποκοπή τιμή εισαγωγής υπολογίζεται κάθε εργάσιμη ημέρα, σύμφωνα με το άρθρο 136 παράγραφος 1 του εκτελεστικού κανονισμού (ΕΕ) αριθ. 543/2011, λαμβανομένων υπόψη των ημερήσιων μεταβλητών στοιχείων. Συνεπώς, ο παρών κανονισμός θα πρέπει να αρχίσει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Οι κατ' αποκοπή τιμές εισαγωγής που αναφέρονται στο άρθρο 136 του εκτελεστικού κανονισμού (ΕΕ) αριθ. 543/2011 καθορίζονται στο παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 14 Σεπτεμβρίου 2016.

            Για την Επιτροπή,

            εξ ονόματος του Προέδρου,

         Jerzy PLEWA

            Γενικός Διευθυντής Γεωργίας και Αγροτικής Ανάπτυξης

      (1)  ΕΕ L 347 της 20.12.2013, σ. 671.

      (2)  ΕΕ L 157 της 15.6.2011, σ. 1.

      ΠΑΡΑΡΤΗΜΑ

         Οι κατ' αποκοπή τιμές εισαγωγής για τον προσδιορισμό της τιμής εισόδου ορισμένων οπωροκηπευτικών

                  (ευρώ/100 kg)

                  Κωδικός ΣΟ

                  Κωδικός τρίτων χωρών (1)

                  Κατ' αποκοπή τιμή εισαγωγής

                  0702 00 00

                  MA

                  167,1

                  ZZ

                  167,1

                  0707 00 05

                  TR

                  121,6

                  ZZ

                  121,6

                  0709 93 10

                  TR

                  133,0

                  ZZ

                  133,0

                  0805 50 10

                  AR

                  121,3

                  CL

                  143,0

                  TR

                  147,3

                  UY

                  130,7

                  ZA

                  139,2

                  ZZ

                  136,3

                  0806 10 10

                  TR

                  134,7

                  ZZ

                  134,7

                  0808 10 80

                  AR

                  166,6

                  BR

                  97,9

                  CL

                  126,5

                  NZ

                  121,9

                  US

                  141,5

                  ZA

                  105,6

                  ZZ

                  126,7

                  0808 30 90

                  AR

                  168,5

                  CL

                  206,1

                  TR

                  137,4

                  ZA

                  113,8

                  ZZ

                  156,5

                  0809 30 10 , 0809 30 90

                  TR

                  136,4

                  ZZ

                  136,4

         (1)  Ονοματολογία των χωρών που ορίζεται στον κανονισμό (ΕΕ) αριθ. 1106/2012 της Επιτροπής, της 27ης Νοεμβρίου 2012, για την εφαρμογή του κανονισμού (ΕΚ) αριθ. 471/2009 του Ευρωπαϊκού Κοινοβουλίου και του Συμβουλίου για τις κοινοτικές στατιστικές του εξωτερικού εμπορίου με τις τρίτες χώρες, όσον αφορά την επικαιροποίηση της ονοματολογίας των χωρών και εδαφών (ΕΕ L 328 της 28.11.2012, σ. 7). Ο κωδικός «ZZ» αντιπροσωπεύει «άλλες χώρες καταγωγής».


title: Εκτελεστικός κανονισμός (ΕΕ) 2016/669 της Επιτροπής, της 28ης Απριλίου 2016, για την τροποποίηση του εκτελεστικού κανονισμού (ΕΕ) αριθ. 808/2014 όσον αφορά την τροποποίηση και το περιεχόμενο των προγραμμάτων αγροτικής ανάπτυξης, την προβολή των εν λόγω προγραμμάτων και τους συντελεστές μετατροπής σε μονάδες ζωικού κεφαλαίου

text:
               29.4.2016

               EL

               Επίσημη Εφημερίδα της Ευρωπαϊκής Ένωσης

               L 115/33

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2016/669 ΤΗΣ ΕΠΙΤΡΟΠΉΣ
   της 28ης Απριλίου 2016
   για την τροποποίηση του εκτελεστικού κανονισμού (ΕΕ) αριθ. 808/2014 όσον αφορά την τροποποίηση και το περιεχόμενο των προγραμμάτων αγροτικής ανάπτυξης, την προβολή των εν λόγω προγραμμάτων και τους συντελεστές μετατροπής σε μονάδες ζωικού κεφαλαίου
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (EE) αριθ. 1305/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ) και την κατάργηση του κανονισμού (ΕΚ) αριθ. 1698/2005 του Συμβουλίου (1), και ιδίως το άρθρο 8 παράγραφος 3, τα άρθρα 12 και 41 και το άρθρο 66 παράγραφος 5,
   Εκτιμώντας τα ακόλουθα:

               (1)

               Το άρθρο 4 παράγραφος 2 του εκτελεστικού κανονισμού (ΕΕ) αριθ. 808/2014 της Επιτροπής (2) καθορίζει τον μέγιστο αριθμό τροποποιήσεων των προγραμμάτων αγροτικής ανάπτυξης που μπορούν να υποβάλουν τα κράτη μέλη στην Επιτροπή. Θα πρέπει να εφαρμόζονται ειδικοί κανόνες όταν η στήριξη έχει τη μορφή μέσου χρηματοοικονομικής τεχνικής, ώστε να έχουν τα κράτη μέλη την απαιτούμενη ευελιξία για την εφαρμογή του εν λόγω μέσου. Ως εκ τούτου, δεν θα πρέπει να ισχύει για τις τροποποιήσεις που αφορούν τον προγραμματισμό των μέσων χρηματοοικονομικής τεχνικής ο μέγιστος αριθμός τροποποιήσεων των προγραμμάτων.

               (2)

               Το άρθρο 9 του εκτελεστικού κανονισμού (ΕΕ) αριθ. 808/2014 θεσπίζει κανόνες για τη μετατροπή μονάδων, συμπεριλαμβανομένων διατάξεων σχετικά με τους συντελεστές μετατροπής διαφόρων κατηγοριών ζώων σε μονάδες ζωικού κεφαλαίου. Θα πρέπει να διευκρινιστεί ότι οι εν λόγω συντελεστές μετατροπής ισχύουν όχι μόνο για τις δεσμεύσεις σχετικά με την εκτροφή τοπικών φυλών ζώων που απειλούνται με εξαφάνιση από την κτηνοτροφία, αλλά για όλες τις δεσμεύσεις που συνδέονται με το ζωικό κεφάλαιο βάσει των άρθρων 28, 29 και 34 του κανονισμού (ΕΕ) αριθ. 1305/2013.

               (3)

               Στο παράρτημα I μέρος 1 σημείο 8 παράγραφος 2 και μέρος 2 σημείο 5 παράγραφος 2 του εκτελεστικού κανονισμού (ΕΕ) αριθ. 808/2014 θεσπίζονται ορισμένοι κανόνες σχετικά με την περιγραφή των μέτρων στα προγράμματα αγροτικής ανάπτυξης και τα εθνικά πλαίσια. Θα πρέπει να εφαρμόζονται ειδικοί κανόνες όταν η στήριξη έχει τη μορφή μέσου χρηματοοικονομικής τεχνικής, ώστε να έχουν τα κράτη μέλη την απαιτούμενη ευελιξία για την εφαρμογή του εν λόγω μέσου.

               (4)

               Το παράρτημα II του εκτελεστικού κανονισμού (ΕΕ) αριθ. 808/2014 καθορίζει τους συντελεστές μετατροπής ζωικού κεφαλαίου σε μονάδες ζωικού κεφαλαίου όπως αναφέρεται στο άρθρο 9 και προβλέπει ότι οι εν λόγω συντελεστές μετατροπής μπορούν να αυξηθούν για όλες τις κατηγορίες που περιλαμβάνονται στον πίνακα και να μειωθούν για τα άλλα πουλερικά, βάσει επιστημονικών στοιχείων τα οποία θα πρέπει να διευκρινίζονται και να αιτιολογούνται δεόντως στα προγράμματα αγροτικής ανάπτυξης. Τα κράτη μέλη θα πρέπει να έχουν τη δυνατότητα να μειώσουν τα ποσοστά μετατροπής όχι μόνο για τα «άλλα πουλερικά», αλλά και για όλες τις κατηγορίες που περιλαμβάνονται στον πίνακα, εφόσον η μείωση αιτιολογείται και βασίζεται σε επιστημονικά στοιχεία.

               (5)

               Στο παράρτημα III μέρος 1 σημείο 2.2 του εκτελεστικού κανονισμού (ΕΕ) αριθ. 808/2014 θεσπίζονται ελάχιστες απαιτήσεις για τις ενέργειες πληροφόρησης και προβολής από τους δικαιούχους κατά τη διάρκεια της υλοποίησης μιας δράσης. Το σημείο 2.2 στοιχείο β) προβλέπει διαφορετικές απαιτήσεις, ανάλογα με το σύνολο της δημόσιας στήριξης. Για την εξασφάλιση αναλογικών και εναρμονισμένων απαιτήσεων, θα πρέπει να καθοριστεί ενιαίο όριο 50 000 EUR. Επιπλέον, λαμβανομένης υπόψη της ιδιαίτερης φύσης των μέτρων που αφορούν εκτάσεις ή ζώα και άλλων μέτρων που δεν αφορούν επενδύσεις, τα κράτη μέλη θα πρέπει να έχουν τη δυνατότητα να αποφασίζουν εάν οι υποχρεώσεις σχετικά με την ενημέρωση θα πρέπει να αφορούν τα εν λόγω μέτρα.

               (6)

               Συνεπώς, ο εκτελεστικός κανονισμός (ΕΕ) αριθ. 808/2014 θα πρέπει να τροποποιηθεί αναλόγως.

               (7)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής αγροτικής ανάπτυξης,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο εκτελεστικός κανονισμός (ΕΕ) αριθ. 808/2014 τροποποιείται ως εξής:

               1)

               Στο άρθρο 4 παράγραφος 2 τρίτο εδάφιο προστίθεται το ακόλουθο στοιχείο ε):

                           «ε)

                           σε περίπτωση τροποποιήσεων που σχετίζονται με τα μέσα χρηματοοικονομικής τεχνικής που αναφέρονται στο άρθρο 37 του κανονισμού (ΕΕ) αριθ. 1303/2013.».

               2)

               Το άρθρο 9 αντικαθίσταται από το ακόλουθο κείμενο:
               «Άρθρο 9
               1.   Όταν οι δεσμεύσεις σύμφωνα με τα άρθρα 28, 29 και 34 του κανονισμού (ΕΕ) αριθ. 1305/2013 αφορούν μονάδες ζωικού κεφαλαίου, εφαρμόζονται οι συντελεστές μετατροπής των διαφόρων κατηγοριών ζώων σε μονάδες ζωικού κεφαλαίου, οι οποίοι ορίζονται στο παράρτημα II.
               2.   Όταν οι δεσμεύσεις σύμφωνα με τα άρθρα 28, 29 και 34 του κανονισμού (ΕΕ) αριθ. 1305/2013 εκφράζονται σε μονάδες άλλες από εκείνες που ορίζονται στο παράρτημα II του εν λόγω κανονισμού, τα κράτη μέλη δύνανται να υπολογίζουν τις πληρωμές με βάση τις εν λόγω άλλες μονάδες. Στην περίπτωση αυτή, τα κράτη μέλη μεριμνούν ώστε να τηρούνται τα προβλεπόμενα στο ίδιο παράρτημα μέγιστα ετήσια ποσά που είναι επιλέξιμα για στήριξη από το ΕΓΤΑΑ.
               3.   Με εξαίρεση τις ενισχύσεις για δεσμεύσεις για την εκτροφή τοπικών φυλών ζώων που απειλούνται με εξαφάνιση από την κτηνοτροφία, οι οποίες αναφέρονται στο άρθρο 28 παράγραφος 10 στοιχείο β) του κανονισμού (ΕΕ) αριθ. 1305/2013, οι ενισχύσεις βάσει των άρθρων 28, 29 και 34 του εν λόγω κανονισμού δεν μπορούν να χορηγούνται ανά μονάδα ζωικού κεφαλαίου.».

               3)

               Το παράρτημα I τροποποιείται σύμφωνα με το παράρτημα I του παρόντος κανονισμού.

               4)

               Το παράρτημα II αντικαθίσταται από το κείμενο του παραρτήματος II του παρόντος κανονισμού.

               5)

               Το παράρτημα III τροποποιείται σύμφωνα με το παράρτημα III του παρόντος κανονισμού.

         Άρθρο 2
   Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 28 Απριλίου 2016.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 347 της 20.12.2013, σ. 487.

      (2)  Εκτελεστικός κανονισμός (ΕΕ) αριθ. 808/2014 της Επιτροπής, της 17ης Ιουλίου 2014, σχετικά με τη θέσπιση κανόνων εφαρμογής του κανονισμού (ΕΕ) αριθ. 1305/2013 του Ευρωπαϊκού Κοινοβουλίου και του Συμβουλίου για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ) (ΕΕ L 227 της 31.7.2014, σ. 18).

      ΠΑΡΑΡΤΗΜΑ I
      Το παράρτημα I του κανονισμού (ΕΕ) αριθ. 808/2014 τροποποιείται ως εξής:

                  1)

                  Στο μέρος 1 σημείο 8 παράγραφος 2, το στοιχείο γ) αντικαθίσταται από το ακόλουθο κείμενο:

                              «γ)

                              το πεδίο εφαρμογής, το επίπεδο στήριξης, τους επιλέξιμους δικαιούχους και, κατά περίπτωση, τη μεθοδολογία υπολογισμού του ποσού ή του ποσοστού στήριξης κατανεμημένου ανά επιμέρους μέτρο και/ή τύπο πράξης, όπου κρίνεται αναγκαίο. Για κάθε τύπο πράξης, προσδιορισμό των επιλέξιμων δαπανών, των όρων επιλεξιμότητας, των εφαρμοστέων ποσών και ποσοστών στήριξης και των αρχών που αφορούν τον καθορισμό των κριτηρίων επιλογής. Στην περίπτωση παροχής στήριξης σε μέσο χρηματοοικονομικής τεχνικής που υλοποιείται δυνάμει του άρθρου 38 παράγραφος 4 πρώτο εδάφιο στοιχεία α) και β) του κανονισμού (ΕΕ) αριθ. 1303/2013, περιγραφή του τύπου του μέσου χρηματοοικονομικής τεχνικής, τις γενικές κατηγορίες τελικών δικαιούχων, τις γενικές κατηγορίες επιλέξιμων δαπανών, το ανώτατο επίπεδο στήριξης και τις αρχές όσον αφορά τον καθορισμό των κριτηρίων επιλογής.».

                  2)

                  Στο μέρος 2 σημείο 5 παράγραφος 2, το στοιχείο γ) αντικαθίσταται από το ακόλουθο κείμενο:

                              «γ)

                              το πεδίο εφαρμογής, το επίπεδο στήριξης, τους επιλέξιμους δικαιούχους και, κατά περίπτωση, τη μεθοδολογία υπολογισμού του ποσού ή του ποσοστού στήριξης κατανεμημένου ανά επιμέρους μέτρο και/ή τύπο πράξης, όπου κρίνεται αναγκαίο. Για κάθε τύπο πράξης, προσδιορισμό των επιλέξιμων δαπανών, των όρων επιλεξιμότητας, των εφαρμοστέων ποσών και ποσοστών στήριξης και των αρχών που αφορούν τον καθορισμό των κριτηρίων επιλογής. Στην περίπτωση παροχής στήριξης σε μέσο χρηματοοικονομικής τεχνικής που υλοποιείται δυνάμει του άρθρου 38 παράγραφος 4 πρώτο εδάφιο στοιχεία α) και β) του κανονισμού (ΕΕ) αριθ. 1303/2013, περιγραφή του τύπου του μέσου χρηματοοικονομικής τεχνικής, τις γενικές κατηγορίες τελικών δικαιούχων, τις γενικές κατηγορίες επιλέξιμων δαπανών, το ανώτατο επίπεδο στήριξης και τις αρχές όσον αφορά τον καθορισμό των κριτηρίων επιλογής.».

      ΠΑΡΑΡΤΗΜΑ II

            «ΠΑΡΑΡΤΗΜΑ II

               Συντελεστές μετατροπής ζωικού κεφαλαίου σε μονάδες ζωικού κεφαλαίου (ΜΖΚ) που αναφέρονται στο άρθρο 9 παράγραφοι 1 και 2

                                    1)

                                    Ταύροι, αγελάδες και άλλα βοοειδή ηλικίας άνω των δύο ετών και ιπποειδή ηλικίας άνω των έξι μηνών

                        1,0 ΜΖΚ

                                    2)

                                    Βοοειδή ηλικίας από έξι μηνών έως δύο ετών

                        0,6 ΜΖΚ

                                    3)

                                    Βοοειδή ηλικίας κάτω των έξι μηνών

                        0,4 ΜΖΚ

                                    4)

                                    Αιγοπρόβατα

                        0,15 ΜΖΚ

                                    5)

                                    Χοιρομητέρες αναπαραγωγής > 50 Kg

                        0,5 ΜΖΚ

                                    6)

                                    Λοιποί χοίροι

                        0,3 ΜΖΚ

                                    7)

                                    Όρνιθες ωοπαραγωγής

                        0,014 ΜΖΚ

                                    8)

                                    Άλλα πουλερικά

                        0,03 ΜΖΚ

                        Για τις κατηγορίες ή υποκατηγορίες ζώων που περιλαμβάνονται στον παρόντα πίνακα, οι συντελεστές μετατροπής μπορούν να αυξηθούν ή να μειωθούν κατ' εξαίρεση, βάσει επιστημονικών στοιχείων που αναλύονται και αιτιολογούνται δεόντως στα ΠΑΑ.
                        Άλλες κατηγορίες ζώων μπορούν να προστεθούν κατ' εξαίρεση. Οι συντελεστές μετατροπής για τις εν λόγω κατηγορίες καθορίζονται λαμβανομένων υπόψη συγκεκριμένων περιστάσεων και επιστημονικών στοιχείων που αναλύονται και αιτιολογούνται δεόντως στα ΠΑΑ.»

      ΠΑΡΑΡΤΗΜΑ III
      Στο παράρτημα III μέρος 1 σημείο 2.2 του κανονισμού (ΕΕ) αριθ. 808/2014, το στοιχείο β) αντικαθίσταται από το ακόλουθο κείμενο:

                     «β)

                     για πράξεις που δεν εμπίπτουν στο στοιχείο γ) και των οποίων η συνολική δημόσια στήριξη υπερβαίνει τις 50 000 EUR, τοποθετώντας τουλάχιστον μία αφίσα (ελάχιστο μέγεθος Α3) ή πινακίδα με πληροφορίες σχετικά με την πράξη όπου επισημαίνεται η χρηματοδοτική συνδρομή από την Ένωση σε σημείο εύκολα ορατό από το κοινό. Ωστόσο, τα κράτη μέλη μπορούν να αποφασίσουν ότι η απαίτηση αυτή δεν εφαρμόζεται, ή ότι το όριο πρέπει να αυξηθεί, για τις πράξεις που αναφέρονται στο άρθρο 21 παράγραφος 1 στοιχεία α) και β) (όσον αφορά το διαφυγόν εισόδημα και το κόστος συντήρησης) και στα άρθρα 28 έως 31, 33, 34 και 40 του κανονισμού (ΕΕ) αριθ. 1305/2013. Τα κράτη μέλη μπορούν επίσης να αποφασίσουν ότι η απαίτηση αυτή δεν εφαρμόζεται, ή ότι το όριο αυξάνεται, σε άλλες πράξεις που δεν οδηγούν σε επένδυση στην οποία, λόγω της φύσης της χρηματοδοτούμενης πράξης, είναι αδύνατον να βρεθεί κατάλληλη θέση για την αφίσα ή πινακίδα. Επεξηγηματική πινακίδα τοποθετείται επίσης στην έδρα των ομάδων τοπικής δράσης που χρηματοδοτούνται από το LEADER·».


title: Εκτελεστικός κανονισμός (ΕΕ) 2017/361 της Επιτροπής, της 28ης Φεβρουαρίου 2017, για καθορισμό των κατ' αποκοπή τιμών εισαγωγής για τον προσδιορισμό της τιμής εισόδου ορισμένων οπωροκηπευτικών

text:
               1.3.2017

               EL

               Επίσημη Εφημερίδα της Ευρωπαϊκής Ένωσης

               L 54/14

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2017/361 ΤΗΣ ΕΠΙΤΡΟΠΉΣ
   της 28ης Φεβρουαρίου 2017
   για καθορισμό των κατ' αποκοπή τιμών εισαγωγής για τον προσδιορισμό της τιμής εισόδου ορισμένων οπωροκηπευτικών
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1),
   Έχοντας υπόψη τον εκτελεστικό κανονισμό (ΕΕ) αριθ. 543/2011 της Επιτροπής, της 7ης Ιουνίου 2011, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τους τομείς των οπωροκηπευτικών και των μεταποιημένων οπωροκηπευτικών (2), και ιδίως το άρθρο 136 παράγραφος 1,
   Εκτιμώντας τα ακόλουθα:

               (1)

               Ο εκτελεστικός κανονισμός (ΕΕ) αριθ. 543/2011 προβλέπει, κατ' εφαρμογή των αποτελεσμάτων των πολυμερών εμπορικών διαπραγματεύσεων του Γύρου της Ουρουγουάης, τα κριτήρια για τον καθορισμό από την Επιτροπή των κατ' αποκοπή τιμών εισαγωγής από τρίτες χώρες, για τα προϊόντα και τις περιόδους που ορίζονται στο παράρτημα XVI μέρος A του εν λόγω κανονισμού.

               (2)

               Η κατ' αποκοπή τιμή εισαγωγής υπολογίζεται κάθε εργάσιμη ημέρα, σύμφωνα με το άρθρο 136 παράγραφος 1 του εκτελεστικού κανονισμού (ΕΕ) αριθ. 543/2011, λαμβανομένων υπόψη των ημερήσιων μεταβλητών στοιχείων. Συνεπώς, ο παρών κανονισμός θα πρέπει να αρχίσει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Οι κατ' αποκοπή τιμές εισαγωγής που αναφέρονται στο άρθρο 136 του εκτελεστικού κανονισμού (ΕΕ) αριθ. 543/2011 καθορίζονται στο παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 28 Φεβρουαρίου 2017.

            Για την Επιτροπή,

            εξ ονόματος του Προέδρου,

         Jerzy PLEWA

            Γενικός Διευθυντής

            Γενική Διεύθυνση Γεωργίας και Αγροτικής Ανάπτυξης

      (1)  ΕΕ L 347 της 20.12.2013, σ. 671.

      (2)  ΕΕ L 157 της 15.6.2011, σ. 1.

      ΠΑΡΑΡΤΗΜΑ

         Οι κατ' αποκοπή τιμές εισαγωγής για τον προσδιορισμό της τιμής εισόδου ορισμένων οπωροκηπευτικών

                  (ευρώ/100 kg)

                  Κωδικός ΣΟ

                  Κωδικός τρίτων χωρών (1)

                  Κατ' αποκοπή τιμή εισαγωγής

                  0702 00 00

                  EG

                  232,7

                  IL

                  243,7

                  MA

                  100,2

                  TR

                  94,5

                  ZZ

                  167,8

                  0707 00 05

                  MA

                  64,9

                  TR

                  204,0

                  ZZ

                  134,5

                  0709 91 00

                  EG

                  113,1

                  ZZ

                  113,1

                  0709 93 10

                  MA

                  54,1

                  TR

                  161,7

                  ZZ

                  107,9

                  0805 10 22 , 0805 10 24 , 0805 10 28

                  EG

                  54,7

                  IL

                  77,6

                  MA

                  45,7

                  TN

                  49,3

                  TR

                  74,6

                  ZZ

                  60,4

                  0805 50 10

                  EG

                  82,4

                  TR

                  71,7

                  ZZ

                  77,1

                  0808 30 90

                  CL

                  102,0

                  CN

                  100,4

                  ZA

                  114,9

                  ZZ

                  105,8

         (1)  Ονοματολογία των χωρών που ορίζεται στον κανονισμό (ΕΕ) αριθ. 1106/2012 της Επιτροπής, της 27ης Νοεμβρίου 2012, για την εφαρμογή του κανονισμού (ΕΚ) αριθ. 471/2009 του Ευρωπαϊκού Κοινοβουλίου και του Συμβουλίου για τις κοινοτικές στατιστικές του εξωτερικού εμπορίου με τις τρίτες χώρες, όσον αφορά την επικαιροποίηση της ονοματολογίας των χωρών και εδαφών (ΕΕ L 328 της 28.11.2012, σ. 7). Ο κωδικός «ZZ» αντιπροσωπεύει «άλλες χώρες καταγωγής».